qundao/data-zh-poetry huggingface dataset:
猎者图
作者：邓林
朝代：明

钓者忘渔猎者空，风云千载兴奇逢。纶竿化作矢戈去，渭水安流日夜东。
献陵陪祀
作者：邓林
朝代：明

清溪百尺玉为桥，桥下行行辇路遥。天设山河多壮丽，宸游宫阙更岧峣。丕承正拟尊周武，遐寿徒闻祝帝尧。落尽微臣哀痛泪，西风松柏雨潇潇。
玉壶秋壁轩
作者：邓林
朝代：明

幽轩面面俯青寒，云影天光浸壁澜。蘋藻有香生几席，莓苔无地上栏杆。骚人怯冷山肩耸，酒侣逢秋海量宽。我是蓬瀛洲上客，题诗合在此中看。
琴书适兴轩为梁仲高赋
作者：邓林
朝代：明

几上横琴架上书，问君清兴果何如。香寒宝篆歌吟罢，日转湘帘讲论馀。竹所有时眠短榻，柴门长日掩閒居。寄题难尽轩中意，聊记江湖赋面初。
琴室
作者：邓林
朝代：明

囊琴无处觅知音，故此开轩碧海浔。净洗从前筝笛耳，闲陶物外水云心。潜鱼在渚日频跃，幽鸟隔窗时一吟。宜尔闺门和且乐，雁行昆弟玉森森。
琴诗清趣
作者：邓林
朝代：明

朱弦玉轸起宫商，倚调歌吹兴转长。流水高山随赏适，清风明月费评量。大音不入筝琶耳，丽句多生锦绣肠。何日雷门持布鼓，青灯夜雨话连床。
琴趣为钱唐教谕方钦赋
作者：邓林
朝代：明

靖节琴无弦，兴来时一抚。雅趣溢冲襟，宁于弦上取。伯牙弦上声，遥遥在山水。向非钟子期，此意共谁语。闻君酷友琴，琴趣在何许。大弦奏宫商，小弦调徵羽。羑里思文王，杏坛忆宣父。悠哉复悠哉，上溯千万古。
画犬
作者：邓林
朝代：明

宋鹊韩庐迹已遐，世无乌琢与桃花。野人相遇惊相问，偃盖山前是我家。
留别临安诸公
作者：邓林
朝代：明

我本南阳一酒徒，诗名漫浪播江湖。钟期到处琴边有，鲍叔谁言林下无。满面春风晨饮剧，半窗凉月夜吟孤。兴来若得如杠笔，十锦都收入画图。
留别长春观杨道士
作者：邓林
朝代：明

天上恩承雨露多，归来双鬓未全皤。何当学就长生诀，坐看桑田变白波。
留别饶大参
作者：邓林
朝代：明

藩方重任选奇材，公自中朝御史来。金带绯袍荣莫比，玉壶冰鉴净无埃。尧民庶富欢声动，舜日舒长淑景回。政暇遣怀何处好，紫薇楼外紫薇开。
留别黄方伯
作者：邓林
朝代：明

琼林晏罢赐绯衣，便绾金章入省闱。一举登科□□有，三朝作牧古来稀。仁风在在嘘黔首，湛露重重湿紫衣。富贵几人能勇退，功成名遂早言归。
病中
作者：邓林
朝代：明

听尽长更绛腊残，窗纱战破晓风寒。婴儿也解怜爷病，时到床前学问安。
病中寿孔上林
作者：邓林
朝代：明

蟠桃枝上露漙漙，青鸟书来墨未乾。笙鹤群仙云外降，冠裳九老画中看。香浮玉斝椰浆白，红压金盘荔子丹。甚欲登筵祝眉寿，可怜两臂不生翰。
病中遣子婿谒顾太医
作者：邓林
朝代：明

年长渐非辈行间，曾交半子获追扳。仙郎已跨青骡去，倦客方随越鸟还。药圃春回生意蔼，杏林雨过落红殷。重来自觉成衰朽，欲觅神丹一驻颜。
病起
作者：邓林
朝代：明

夜凉如水梦魂清，病体今朝渐觉平。下榻倚阑成久立，出门移杖欲闲行。贫来只有青毡在，老至难禁白发生。百岁几何开口笑，强吟聊遣□中情。
病起
作者：邓林
朝代：明

识破雕弓未是蛇，兰灯昨夜缀金花。九天雨露回昌运，几处溪山换物华。香散秋云书隐蠹，诗题霜楷墨林鸦。吏人也为公家喜，拂拭青毡待坐衙。
病起留别保安诸文士·见西湖志
作者：邓林
朝代：明

两鬓西风吹断蓬，杖藜扶病着秋容。菊花浑似诗人瘦，山色不如归兴浓。紫塞一杯桑落酒，彤廷五夜未央钟。燕鸿岐路东西去，此后相思意万重。
登临安徐景文夕佳楼
作者：邓林
朝代：明

酒入诗肠脸半酡，夕佳楼上晚凉多。层阑倚遍无新句，奈此溪山景物何。
登保叔塔
作者：邓林
朝代：明

碧嶙峋上拄青藜，更蹑凌空百尺梯。越海一泓杯勺小，吴山数点髻鬟低。乾坤俯仰今非昔，乌兔循环东复西。笑问从游年少者，慈恩雁塔几时题。
白云飞处二首为□祠部赋
作者：邓林
朝代：明

先陇松楸浙水东，白云飞处见重峰。琼花乱落乌啼树，雪片平铺马鬣封。千里关河迷眺目，一天风雨惨愁容。怀英美誉留青史，忠孝期君遣远踪。南北山头飞白云，无心偏感有心人。丘园宿草迷先垄，江海浮萍寄此身。梁国勋名千载盛，泷冈宠命几时新。两全忠孝何由得，一度凝眸一怆神。
白云飞处二首为□祠部赋·其一
作者：邓林
朝代：明

先陇松楸浙水东，白云飞处见重峰。琼花乱落乌啼树，雪片平铺马鬣封。千里关河迷眺目，一天风雨惨愁容。怀英美誉留青史，忠孝期君遣远踪。
白云飞处二首为□祠部赋·其二
作者：邓林
朝代：明

南北山头飞白云，无心偏感有心人。丘园宿草迷先垄，江海浮萍寄此身。梁国勋名千载盛，泷冈宠命几时新。两全忠孝何由得，一度凝眸一怆神。
盘桓云壑图
作者：邓林
朝代：明

幽人厌尘烦，放情在云壑。云壑窈而深，盘桓得真乐。野服制芰荷，闲朋结猿鹤。云从肤寸生，水润苍岩落。兴来发长啸，清风振林薄。我本山水人，羁栖向城郭。闻风动遐想，题诗寄廖廓。
石榴黄莺
作者：邓林
朝代：明

风流公子着金衣，赏遍韶华未肯归。万绿园林红一点，又来此处惜芳菲。
碧岩图
作者：邓林
朝代：明

碧岩闻说类方壶，今向东风看画图。峰顶暖岚青欲滴，涧门瑶草绿平铺。七千里外怀亲舍，四十年前历宦途。为问旧时猿鹤侣，寻盟还认老翁无。
秋墅
作者：邓林
朝代：明

西畴岁事已成功，秋墅居人乐不穷。茅舍村醪香满满，枫林社鼓响鼕鼕。父慈子孝存天性，雨顺风调谢化工。休羡尧民歌击壤，升平气象古今同。
秋夜吟
作者：邓林
朝代：明

秋风吹叶叶满地，明月穿林林琐碎。曲阑倚遍未成眠，金井床边啼络纬。自从征夫去不归，美人夜上鸳鸯机。隔窗何人堪共语，停梭怅然泪如雨。
秋江独钓二首
作者：邓林
朝代：明

老翁何事苦垂竿，霜落吴江水已寒。徒有鲈鱼堪作脍，明时谁肯便休官。借问沧浪老钓徒，终朝垂钓得鱼无。连鳌须入任公手，莫谓虚名负壮图。
秋江独钓二首·其一
作者：邓林
朝代：明

老翁何事苦垂竿，霜落吴江水已寒。徒有鲈鱼堪作脍，明时谁肯便休官。
秋江独钓二首·其二
作者：邓林
朝代：明

借问沧浪老钓徒，终朝垂钓得鱼无。连鳌须入任公手，莫谓虚名负壮图。
积善堂
作者：邓林
朝代：明

积土成丘阜，积水成汪洋。善道苟能积，所成胡可量。有美存耕翁，深居积善堂。试问所积由，奕世来已长。大善固当为，小善亦难忘。小善济一物，大善惠一方。可以心存术，难以言语详。我闻存耕言，起立视穹苍。易曰有馀庆，书言降百祥。有如持左券，责彼以必偿。宜尔子若孙，永世蕃且昌。
窃脂
作者：邓林
朝代：明

江梅已放腊前枝，双鸟犹嫌春信迟。早晚园林红绿遍，穿花度柳自娱嬉。
章亚卿徐通政奉使交阯还次钱塘会于公馆赋诗赠之三首
作者：邓林
朝代：明

瘴雨收晴毒雾开，星轺远自日南回。皇华每动征夫念，薏苡无劳谤者猜。八桂云横山似画，三湘露落水如苔。可人多少途中景，想有新诗取次裁。天子恩威被四夷，廷臣衔命远驱驰。王风浩荡烟岚熄，春意昭苏草木知。马援镇蛮摽柱日，赵陀朝汉筑台时。使还休更言边事，干羽雍容舞玉墀。圣主弘推一视仁，轺车万里远颁恩。蛮酋俯伏天威重，命使昂藏国体尊。摽柱宁劳分地界，乘槎直许到河源。纤毫不带归时物，为洗千年薏苡冤。
章亚卿徐通政奉使交阯还次钱塘会于公馆赋诗赠之三首·其一
作者：邓林
朝代：明

瘴雨收晴毒雾开，星轺远自日南回。皇华每动征夫念，薏苡无劳谤者猜。八桂云横山似画，三湘露落水如苔。可人多少途中景，想有新诗取次裁。
章亚卿徐通政奉使交阯还次钱塘会于公馆赋诗赠之三首·其三
作者：邓林
朝代：明

圣主弘推一视仁，轺车万里远颁恩。蛮酋俯伏天威重，命使昂藏国体尊。摽柱宁劳分地界，乘槎直许到河源。纤毫不带归时物，为洗千年薏苡冤。
章亚卿徐通政奉使交阯还次钱塘会于公馆赋诗赠之三首·其二
作者：邓林
朝代：明

天子恩威被四夷，廷臣衔命远驱驰。王风浩荡烟岚熄，春意昭苏草木知。马援镇蛮摽柱日，赵陀朝汉筑台时。使还休更言边事，干羽雍容舞玉墀。
竹溪图
作者：邓林
朝代：明

城中无竹令人俗，寸土如金不可栽。谁向潇湘烟雨里，挥毫移出万竿来。
继志堂为梁仲高题
作者：邓林
朝代：明

作室曾闻厥父基，肯堂肯构有佳儿。百年家事贻谋远，面回江山入画奇。兰玉荣春香满满，荆花宠日昼迟迟。门闾更效于公筑，驷马高车可预期。
罔极堂
作者：邓林
朝代：明

天地育万物，父母生此身。兴言九我德，彼苍浩无垠。蓼蓼既匪莪，曷报劬劳恩。岂无斑斓衣，亦有介寿尊。皋鱼感风木，千古悲同辛。西日不返影，东流势如奔。悠哉复悠哉，此恨何时伸。
罗江八景
作者：邓林
朝代：明

见说罗江景最幽，渔樵耕牧任优游。偶将佳话传江海，便有新诗入唱酬。绀宇月明钟韵远，画桥风细柳丝柔。仙槎若许乘潮到，先到祠前谒故侯。
羊城友人梁俊民以诗寄赠余余因次韵以答之
作者：邓林
朝代：明

霜毫云茧照松烟，静倚幽斋草太玄。宇宙无垠归阖闾，壶山有石任盘旋。身闲肯问公家事，客至惟输酒店钱。笑我奔驰徒扰扰，春泥和雪满靴毡。
耕隐
作者：邓林
朝代：明

绿野春三月，黄童雨一蓑。有田真可隐，无事懒相过。社日鸡豚富，丰年黍稌多。醉来天地阔，一曲太平歌。
自述
作者：邓林
朝代：明

懒结车船送五穷，此生贫富任天公。故人谩自怜原宪，妖鬼何须笑伯龙。半职敢忘君泽厚，一钱未有客囊空。年来学得经邦术，欲整麻衣见九重。
致政□□□□子
作者：邓林
朝代：明

致政归来两鬓霜，可堪哭子泪汪汪。钟情政自悲王衍，无嗣真宜悯卜商。问寝屏帷秋夜永，过庭踪迹雨苔荒。劬劳未报生身德，想在泉台恨更长。
荆兰竹石
作者：邓林
朝代：明

劲节幽芳夹翠屏，相看风韵喜同情。蒹葭倚玉从来有，荆棘何妨一处生。
菖蒲
作者：邓林
朝代：明

灵根九节可延年，故尔多栽水石边。若得安期传妙诀，定应凡骨也成仙。
蕙
作者：邓林
朝代：明

□泽佳人翠带长，萧萧独立晚风凉。灵均已矣知心少，深谷颠崖只自芳。
虎豹豺狼四画为杨百户题虎
作者：邓林
朝代：明

锯牙钩爪利如锋，一啸寒生万壑风。徒手搏来羊犬缚，虎雄争似虎臣雄。
虚白堂为温大尹赋
作者：邓林
朝代：明

知君居室在君心，虚白颜名寓意深。帘卷只容孤月入，镜空那有一尘侵。芸窗对雪宵开卷，花果凝香昼鼓琴。扫壁题诗寄幽赏，清风拂拂洒烦襟。
蜀冈先陇图
作者：邓林
朝代：明

麦盂无计到丘墦，风雨凄凄藿食寒。时节每从为客过，家山只向画图看。蓼莪掩卷心偏苦，风木停声泪始乾。此日题诗三叹息，令人归思满江干。
西原秋意图
作者：邓林
朝代：明

良工意匠巧经营，无限天机笔底成。凡卉自荣还自悴，昆虫相养复相生。甄陶厚德归亭□，□育功高仰圣明。我亦堪舆中一物，观图玩意不胜情。
西潭别业
作者：邓林
朝代：明

西潭潭水镜光寒，勾引幽人赋考槃。春雨池塘诗梦草，秋风洲渚佩纫兰。辋川图待王维写，韦曲花寻杜甫看。我有一襟鱼鸟趣，欲来吹笛倚阑干。
观梅
作者：邓林
朝代：明

百卉封寒未敢开，南枝昨夜占□魁。暗香疏影□□□，留待孤山处士来。
观诸贡士就试
作者：邓林
朝代：明

圣朝四海同文日，士子三年大比时。总谓风云宜进步，那知衡鉴不容私。周垣设棘防严密，内院分经较阅迟。愿得真才辅明主，万方臣庶乐雍熙。
访道题湘江吴都挥使令
作者：邓林
朝代：明

至人风采邈难扳，何意相逢梦寐间。黄石故来寻孺子，青牛暂为驻函关。朝霞夕露餐三秀，坎永离铅炼九还。得道须来言辟谷，君亲恩义重如山。
访都司郝经历
作者：邓林
朝代：明

曾侍同朝听玉音，行藏回首叹升沉。长才又入元戎府，往事空悬逐客心。四海交游谁可托，孤山风月自成吟。寻盟欲下通名刺，犹恐侯门似海深。
谢幼医李士端
作者：邓林
朝代：明

谷中竟夕不眠时，父母心犹爱小儿。红杏满林无力种，此情多感故人知。
象城送别
作者：邓林
朝代：明

骢马去骎骎，新诗触景吟。凉风飘桂子，晴日转棠阴。亲舍关山远，天涯雨露深。两言忠与孝，赠别重黄金。
豹
作者：邓林
朝代：明

似虎非貔猛有威，擒獐攫兔疾如飞。虞人喂饲须令饱，沙苑秋高要打围。
豺
作者：邓林
朝代：明

青蝇玷玉谗难辨，金索缠身食不甘。□彼谮人投畀汝，须教一饱内婪酣。
赋得列位登青琐送翰林钟编修奉敕归封其父母
作者：邓林
朝代：明

制诰文章五色新，纶音褒许重词臣。编摩事业追前史，封拜恩荣及二亲。玉署清寒无六月，冰函瑩洁净纤尘。登瀛只在登青琐，真是群仙队里人。
赋得列位登青琐送翰林钟编修奉敕归封其父母
作者：邓林
朝代：明
体裁：七言律诗

制诰文章五色新，纶音褒许重词臣。编摩事业追前史，封拜恩荣及二亲。玉署清寒无六月，冰函莹洁净纤尘。登瀛只在登青琐，真是群仙队里人。
赋得南屏夕照送杭学皮司训
作者：邓林
朝代：明

西湖送行客，鼓棹凌清寒。湖上风景佳，燕赏忘暮还。推篷睇夕影，已挂南屏山。暝色生远林，倦鸟回修翰。欢乐殊未央，感兹成浩叹。百年几昕夕，早壮俄顷间。荣名弗早及，壮气易摧残。举酒再属客，休嗟行路难。长才足济世，玄鬓况未斑。行当奋高步，直上青云端。
赏菊
作者：邓林
朝代：明

东篱昨夜菊花开，邻舍人家酒酦醅。藜杖芒鞋由一幅，先生正是赋归来。
赐观灯诗五首 永乐二十年正月十五日进 其一
作者：邓林
朝代：明
体裁：五言律诗

上苑春如画，东风夜不寒。月从今夕满，灯许万人看。鳌背三山耸，天边列宿攒。金吾那有禁，行乐任盘桓。
赐观灯诗五首 永乐二十年正月十五日进 其三
作者：邓林
朝代：明
体裁：五言律诗

欲识鳌山趣，先从境界论。佛来西域远，星拱北辰尊。乐事生田野，欢声蔼禁垣。太平端有象，稽首荷君恩。
赐观灯诗五首 永乐二十年正月十五日进 其二
作者：邓林
朝代：明
体裁：五言律诗

月影移宫扇，灯光烛御筵。鱼龙呈百戏，笙鹤会群仙。花发连枝树，人游不夜天。华夷欣共乐，万寿祝尧年。
赐观灯诗五首 永乐二十年正月十五日进 其五
作者：邓林
朝代：明
体裁：五言律诗

弱水还琼岛，星桥驾碧虚。九重天近处，一岁月圆初。胜景看逾好，新诗画不如。微臣逢盛事，献颂愧才疏。
赐观灯诗五首 永乐二十年正月十五日进 其四
作者：邓林
朝代：明
体裁：五言律诗

白叟挈黄童，观灯紫禁中。恩从三殿出，乐与万方同。天近瞻华衮，年登谢化工。太平歌一曲，沉醉倚东风。
赐观灯诗五首·永乐二十年正月十五日进
作者：邓林
朝代：明

上苑春如画，东风夜不寒。月从今夕满，灯许万人看。鳌背三山耸，天边列宿攒。金吾那有禁，行乐任盘桓。月影移宫扇，灯光烛御筵。鱼龙呈百戏，笙鹤会群仙。花发连枝树，人游不夜天。华夷欣共乐，万寿祝尧年。欲识鳌山趣，先从境界论。佛来西域远，星拱北辰尊。乐事生田野，欢声蔼禁垣。太平端有象，稽首荷君恩。白叟挈黄童，观灯紫禁中。恩从三殿出，乐与万方同。天近瞻华衮，年登谢化工。太平歌一曲，沉醉倚东风。弱水还琼岛，星桥驾碧虚。九重天近处，一岁月圆初。胜景看逾好，新诗画不如。微臣逢盛事，献颂愧才疏。
赠上高张司训
作者：邓林
朝代：明

新秋结良会，客毡犹未寒。驱车忽言迈，岐路浩漫漫。夙昔论交谊，馨香比秋兰。襟期固胶漆，翻令离别难。我有一尊酒，酌君君自宽。人非比翅鸟，焉得长相看。燕鸿各有路，奋此高飞翰。睽违勿复道，努力且加餐。
赠书礼部主客郎中陆公墓表后·官以子赠
作者：邓林
朝代：明

君不见昔日庐陵欧阳崇国公，没时孤子方婴童。荒坟宿草六十载，荣光忽照重泉中。又不见道隆处士生长元之季，爵禄簪缨徒有志。宁知身后际承平，名位一朝因子贵。泷冈阡上多松筠，白龙潭里波粼粼。穹碑文字泣神鬼，紫诰龙凤蟠丝纶。世间父母谁无子，荣耀如斯能有几。行路无情也动心，魂魄有知宁不喜。虽得死者荣，还为生者悲。万钟五鼎不迨养，季路空怀负米时。百年岁月奔如马，我亦人间孤露者。同病相怜情最真，赋就新诗泪如泻。
赠南昌教谕良懋
作者：邓林
朝代：明

浩浩江上流，累累水中石。泛泛木兰舟，悠悠远行客。江流石可转，远行未云极。把袂杯酒间，故情满胸臆。十年共青毡，黾勉崇明德。风云一得路，弃我如遗迹。游鱼在深渊，冥鸿奋高翼。相从弗及时，流光恐抛掷。荣名各有时，愿言加餐食。朋簪盍有期，岂必长相忆。
赠周长史南归
作者：邓林
朝代：明

自从湖海见新诗，到处骚坛说项斯。玉轸朱弦弹白雪，银钩铁画写乌丝。宦情落落冯唐老，心事悠悠鲍叔知。此去江南风月好，吟残毋惜慰相思。
赠小儿科胡医士
作者：邓林
朝代：明

种杏年来已作林，知君利济及人深。婴孩疾痛未能语，父母爱怜空有心。大德两仪生万物，神丹一匕直千金。旅途相遇无由报，谩把新诗满卷吟。
赠张考功起复
作者：邓林
朝代：明

风虎云龙庆会秋，庙堂方急栋梁求。东山已为苍生起，老范宁忘天下忧。当代儒林推独步，昔年郎署忆同游。疏慵自分湮沈老，莫误常何说马周。
赠李县丞升浔州经历
作者：邓林
朝代：明

郎官才美旧哦松，又著黄堂赞画功。两地民心怀惠泽，一襟忠气贯晴虹。清浔湛月秋无底，白简凝霜笔有锋。早展经纶登要路，虞廷补衮待夔龙。
赠萧山苏大尹
作者：邓林
朝代：明

太薇移次郎星见，执法来为百里侯。笔下霜寒惊吏胆，琴边善政起民讴。功名不负男儿志，宵旰能分圣主忧。他日循良如见传，萧山端可继中牟。
赠许斋归南雄
作者：邓林
朝代：明

戎门隐者旧知名，湖海分携岁月更。重见倏惊头半白，相看还喜眼双青。云飞大庾归心远，水落清浔去棹轻。嗟我客中长送客，骊驹一曲不胜情。
赠选部郑员外考绩
作者：邓林
朝代：明

少年扳桂得高枝，便着青衫入省闱。诗思满怀公事了，天香盈袖早朝归。声名久矣闻京国，文采终篇补衮衣。鹓鹭相从又三载，冲霄何日看高飞。
赤壁图
作者：邓林
朝代：明

坡仙作赋纪清游，画出江山一段秋。读罢令人神思爽，凌风便欲上瀛洲。
赵仲穆画马二首
作者：邓林
朝代：明

清风辇路净无埃，岁逐奚官立仗回。不是良工模写去，世间那得见龙媒。千金骏骨岂寻常，冀北群空见一良。莫遣画师徒画肉，九方原不辨骊黄。
赵仲穆画马二首·其一
作者：邓林
朝代：明

清风辇路净无埃，岁逐奚官立仗回。不是良工模写去，世间那得见龙媒。
赵仲穆画马二首·其二
作者：邓林
朝代：明

千金骏骨岂寻常，冀北群空见一良。莫遣画师徒画肉，九方原不辨骊黄。
越溪渔乐为源善余大尹赋
作者：邓林
朝代：明

我家住在海门关，只隔君家水半湾。泥泞相邀骑马去，潮平共看打鱼还。白鳞鲙细供春酒，红尾羹香奉晚餐。鹏运扶遥归未得，披图聊尔一开颜。
过严子陵钓台二首
作者：邓林
朝代：明

红尘紫陌倦驱驰，绿水青山费梦思。无限五湖烟月趣，钓鱼台下一题诗。百尺荒台枕碧流，徵书曾此起羊裘。羊裘不是鹓班侣，只合归来伴白鸥。
过严子陵钓台二首·其一
作者：邓林
朝代：明

红尘紫陌倦驱驰，绿水青山费梦思。无限五湖烟月趣，钓鱼台下一题诗。
过严子陵钓台二首·其二
作者：邓林
朝代：明

百尺荒台枕碧流，徵书曾此起羊裘。羊裘不是鹓班侣，只合归来伴白鸥。
过伍元迪家醉后题墨菊
作者：邓林
朝代：明

三径归来已就荒，赏心无奈负重阳。因过旧隐看图画，笑向东篱醉一场。
过十八滩
作者：邓林
朝代：明

十年九度游京国，十八滩行十八回。熟路尽饶僮仆识，机心犹被鹭鸥猜。奔流触石晴飞雪，骤雨添江夜隐雷。借问险中同济者，几人不为利名来。
过大庾关
作者：邓林
朝代：明

庾关南下是乡关，二十辞家六十还。行李萧条书剑在，乡音如故鬓毛斑。倦来小憩松间石，兴到遥看马上山。香火祠前问丞相，几人未老得身闲。
追挽友人邵昌父
作者：邓林
朝代：明

若随令子步蟾宫，不独年同道亦同。心契从知非面契，若翁曾说即吾翁。魂徂魄落应难返，地老天荒恨不穷。三尺孤坟在何处，明当下马拜乔公。
送两浙朱运使考绩二首
作者：邓林
朝代：明

春早江南柳未生，送君无物赠君行。寒松自有凌霜操，秋水元来彻底清。煮海坐看成政绩，朝天伫见沐恩荣。临风莫叹头如雪，廊庙登庸属老成。江心春水漾仙槎，江上春风吹柳花。劝酒阳关方再叠，发船画鼓已三挝。五云楼阁神京壮，万里烟霞仕路赊。故旧相逢如见问，骅骝无力服盐车。
送两浙朱运使考绩二首·其一
作者：邓林
朝代：明

春早江南柳未生，送君无物赠君行。寒松自有凌霜操，秋水元来彻底清。煮海坐看成政绩，朝天伫见沐恩荣。临风莫叹头如雪，廊庙登庸属老成。
送两浙朱运使考绩二首·其二
作者：邓林
朝代：明

江心春水漾仙槎，江上春风吹柳花。劝酒阳关方再叠，发船画鼓已三挝。五云楼阁神京壮，万里烟霞仕路赊。故旧相逢如见问，骅骝无力服盐车。
送举人陈玄泰
作者：邓林
朝代：明

王国生多士，陈生寔俊豪。十年穷六籍，一钓有连鳌。蓬岛着着近，云梯步步高。应知廷对日，恩雨沐蓝袍。
送刘庆良还重庆
作者：邓林
朝代：明

八月秋风吹客槎，遥从锦水到京华。闲游上界神仙府，回访瀛州宰相家。金缕歌残人已醉，重阳节近菊初花。明朝又向都门别，相望相思天一涯。
送南昌郡庠生吕亨岁贡
作者：邓林
朝代：明

万里云霄一束书，问君此去意何如。要将姓氏题高第，便把文章搏美除。竹叶杯深浮绿蚁，桃花浪暖化神鱼。民生三事君亲重，肯忘相从讲授初。
送友人赵儒宗赴京
作者：邓林
朝代：明
体裁：古风

我适天边还，君又天边去。忽谩相逢遽别离，牵衣无计留君住。无计留君住，有意待君回。明年春江花正开，望君舡从江上来。停棹我门前，握手论衷素。相看颜面俱如故，始信天边多雨露。
送友人赵儒宗赴京
作者：邓林
朝代：明

我适天边还，君又天边去。忽谩相逢遽别离，牵衣无计留君住。无计留君住，有意待君回。明年春江花正开，望君船从江上来。停棹我门前，握手论衷素。相看颜面俱如故，始信天边多雨露。
送友人还乡
作者：邓林
朝代：明

朔风吹雁雁南飞，有客还乡逐雁归。我欲从之无羽翊，黄金台下立斜晖。
送同年陈时懋分教罗城
作者：邓林
朝代：明

春闱战捷各西东，萍水那知邂逅逢。云路朋侪推祖逖，河汾弟子仰王通。秋堂风露吟毡冷，晓案齑盐道味浓。去去莫嫌边徼远，只今文轨万方同。
送吴二尹之官交阯二首
作者：邓林
朝代：明

石渠小假出沙堤，堤路新晴多马蹄。道是群贤辞上国，直从五岭入蛮溪。交情欲话心如织，别酒初斟思已迷。遥想旅途相忆处，黄茅满地鹧鸪啼。将军马上凯歌还，绝域尘清宇宙宽。铜柱山河皆郡县，雕题人物总衣冠。均施雨露回枯槁，广播耕桑惠馁寒。闻道九重深有意，都将此责付郎官。
送吴二尹之官交阯二首·其一
作者：邓林
朝代：明

石渠小假出沙堤，堤路新晴多马蹄。道是群贤辞上国，直从五岭入蛮溪。交情欲话心如织，别酒初斟思已迷。遥想旅途相忆处，黄茅满地鹧鸪啼。
送吴二尹之官交阯二首·其二
作者：邓林
朝代：明

将军马上凯歌还，绝域尘清宇宙宽。铜柱山河皆郡县，雕题人物总衣冠。均施雨露回枯槁，广播耕桑惠馁寒。闻道九重深有意，都将此责付郎官。
送吴郡太守之官
作者：邓林
朝代：明

龙楼报彻晓筹鸡，拜下除书湿紫泥。列爵已看荣五马，推恩正好惠群黎。离筵不醉霜天酒，行卷多留翰苑题。闻说东吴忧水患，早留遗□□□□。
送周升及第荣归
作者：邓林
朝代：明

南闱较艺辟贤关，鏖战文场捧檄还。琼宴醉酣花婀娜，亲庭归舞锦斓斑。朝云暮雨江南景，员峤方壶海上山。莫负故人霄汉约，早来鸣佩接清班。
送大名高教谕考满
作者：邓林
朝代：明

簿书辞吏事，桃李萃公门。人羡教官乐，我爱师道尊。昔年叨振南州铎，采芹泮水歌思乐。庭下春浓草带交，琴边昼永槐阴落。有时歌咏游舞雩，清风习习吹华裾。贤关圣域恣取遍，教官之乐谁能如。于今列职鹓班里，满眼门墙旧桃李。逢迎犹是超时人，师道之尊有如此。先生十载教名邦，英才济济登岩廊。铨曹课绩列优等，当路闻名交荐章。瑾瑜由来无定价，行看待诏登金马。可人一段好情怀，拂拭华笺为君写。
送孔贰尹之官上林
作者：邓林
朝代：明

郎官光彩拂层霄，闻说承恩出圣朝。万里天涯鹏路阔，一鞭行色马蹄骄。黔黎日化弦歌盛，绿野春耕雨露饶。邻邑故人应有待，临风洗耳听民谣。
送彭参议父归崇明诗二首
作者：邓林
朝代：明

篮舆就养到薇垣，共羡君家五福全。令子才名方显日，先生寿算古稀年。归心夜切松楸梦，行李朝登罨画船。作客何如乡土乐，莼羹香美鳜鱼鲜。青衫乌帽鬓如霜，人是金闺老夕郎。行李远来因念子，归心难系为思乡。雪晴江岸梅初放，岁晚河桥酒正香。祖帐莫辞同一醉，明朝云树杳相望。
送彭参议父归崇明诗二首·其一
作者：邓林
朝代：明

篮舆就养到薇垣，共羡君家五福全。令子才名方显日，先生寿算古稀年。归心夜切松楸梦，行李朝登罨画船。作客何如乡土乐，莼羹香美鳜鱼鲜。
送彭参议父归崇明诗二首·其二
作者：邓林
朝代：明

青衫乌帽鬓如霜，人是金闺老夕郎。行李远来因念子，归心难系为思乡。雪晴江岸梅初放，岁晚河桥酒正香。祖帐莫辞同一醉，明朝云树杳相望。
送教谕朱经
作者：邓林
朝代：明

先生不改岁寒心，又复青青见子衿。湖海声名从此大，诗书惠泽入人深。泮芹得雨添春绿，坛杏□云落昼阴。我有咏沂无限趣，送君聊付一长吟。
送方太守之官南宁
作者：邓林
朝代：明

宫罗新制紫袍轻，满袖天香出禁城。云路朋侪青眼别，炎方父老白头吟。黄堂宣化仁风远，绿野行春瘴雨晴。千载龚黄称善治，好崇勋业继芳声。
送曾县丞复任龙泉二首
作者：邓林
朝代：明

紫禁朝回解佩珂，香街遇雨马蹄多。一尊祖饯阳关酒，两耳吴音子夜歌。道远岂辞行迈苦，交深无奈别离何。功名记取□□□，□□□□□未皤。马上郎官去莫迟，东南父老候多时。石田硗硬资膏泽，赤子饥寒待母慈。家年有源华胄远，君心如水故人知。旧时琴鹤应无恙，更折梅花赠一枝。
送曾县丞复任龙泉二首·其一
作者：邓林
朝代：明

紫禁朝回解佩珂，香街遇雨马蹄多。一尊祖饯阳关酒，两耳吴音子夜歌。道远岂辞行迈苦，交深无奈别离何。功名记取□□□，□□□□□未皤。
送曾县丞复任龙泉二首·其二
作者：邓林
朝代：明

马上郎官去莫迟，东南父老候多时。石田硗硬资膏泽，赤子饥寒待母慈。家年有源华胄远，君心如水故人知。旧时琴鹤应无恙，更折梅花赠一枝。
送李主事复南京吏部
作者：邓林
朝代：明

晴旭丽金台，长林蔼香雾。东风吹柳花，禁城春欲暮。故人天上回，满头新雨露。心悬北阙旌，旆指南京路。冠盖出都门，朋侪生艳慕。岂无芳尊酒，缱绻舒情素。流光不待人，百年两乌兔。努力事荣名，云霄看高步。临岐一抗手，目送征鸿度。
送李二尹复任枣强
作者：邓林
朝代：明

青年平岁上天梯，名在黄金榜上题。梁栋终归廊庙用，凤鸾暂向棘林栖。红亭劝酒歌三叠，绿野行春雨一犁。他日政成膺鹗荐，好来同听早朝鸡。
送林公度归莆田
作者：邓林
朝代：明

青云得路问谁先，讲下诸生汝最贤。帖仿钟王书半草，经谈虞夏古无前。辛勤慎勿渝初志，显达应须趁妙年。别后临风听消息，状元多是出莆田。
送林公谔
作者：邓林
朝代：明

□□琚瑀玉之英，总藉良工巧制成。人谓宦门多贵子，汝传家学有难兄。乘凉坛下春游路，继晷灯前夜诵声。他日功名如得意，莫忘三载作师生。
送柏台张从事考绩
作者：邓林
朝代：明

五夜乌啼月转廊，青衫寒透柏台霜。三年清苦香名著，两字公廉茂绩张。北海鹍鹏秋击浪，丹山凤鸟晓鸣阳。河阳若问贤从事，人在金门报宠章。
送柴中书归省并续媾
作者：邓林
朝代：明

我有一张琴，七弦起宫商。欲弹赏音寡，韬之古锦囊。今日送君别，出置古道傍。一弹坠流景，再弹殒飞霜。清澈鹤鸣皋，悽怆凤求凰。为君歌此曲，君心喜欲狂。闻君有老母，垂白在高堂。自从游宦来，十年不遑将。持以赠君归，永言宴寿康。
送柴中书给假归省
作者：邓林
朝代：明

冠盖集都门，仙舟迟明发。握手临郊衢，踌躇不能别。问子去何为，有母头如雪。自从游宦来，庭闱音问缺。问子何来时，严程讵能越。况兹葵藿心，悬悬在丹阙。亲恩江海深，君恩天地阔。兴言忠与孝，相看增蕴结。欲赠杨柳枝，秋高不堪折。矫首送征鸿，北风何烈烈。
送汤州判之官交阯
作者：邓林
朝代：明

除书拜下九重天，驿骑驱驰路八千。山鬼笑予惟送客，乡人荣汝似登仙。鸟言日渐通华语，青草时来绝瘴烟。凋瘵疮瘢如未解，好推皇泽为浇湔。
送王上舍使还
作者：邓林
朝代：明

玉骢嘶雨过河桥，鞭袅东风驿路遥。旋旆真从天上去，凤凰台下听箫韶。
送王中书给假归豫章
作者：邓林
朝代：明

高堂侍养白头母，上国言归青琐郎。九鹭衣裳荣画绣，双龙敕命焕文章。乡关共羡忠而孝，童稚相看喜欲狂。云路故人先有约，春风联佩入鹓行。
送祠部给假归浙
作者：邓林
朝代：明

凤诏新颁雨露饶，朝回花底缓联镳。丘园在念归心切，朋旧相看别恨遥。祖帐一杯都下酒，仙舟八月海门潮。悬知醉卧林泉月，梦入钧天听九韶。
送福建祝副使入觐
作者：邓林
朝代：明

九重城阙郁崔嵬，万国诸侯玉帛来。江汉朝宗归海纳，明良庆会自天开。仪韶彩凤鸣阿阁，捧日红云接上台。朝罢论功颁宠锡，应知雨露满头回。
送窗友温知果归省
作者：邓林
朝代：明

九重有诏许归宁，归旆翩翩出凤城。满望白云亲舍远，半篷明月客舟轻。骊驹声里朋侪别，桑梓阴中父老迎。同学几人荣锦昼，因君传语问诸生。
送董正术南还
作者：邓林
朝代：明

华胄遥闻接广川，诗书簪绂世蝉联。优游晚景而翁老，平秩西成乃弟贤。一骑香尘天上路，半篷明月浙东船。官清不赠囊中物，聊写新诗上锦笺。
送许中书给假归觐
作者：邓林
朝代：明

凤池晓露湛恩波，潞渚秋风发棹歌。游子只知归去好，故人无奈别离何。葵心向日应常赤，蓬鬓欺霜未尽皤。遥想君亲俱在念，家山虽乐肯蹉跎。
送赵佥宪
作者：邓林
朝代：明

十年簪笔侍鹓行，此日承恩出建章。锦诰回鸾新雨露，铁冠峨豸旧风霜。七闽有幸来常衮，四海惟应数范滂。去去莫辞行迈远，九重威德待宣扬。
送赵司勋给假归浙
作者：邓林
朝代：明

重阳节去秋将晚，北风猎猎吹南雁。故人别我归赋欤，临岐握手情无限。忆昔修书游木天，识君今已二十年。天潢分派公族浚，冰玉为质人中仙。少年读书破万卷，海天空阔鹏程远。秋风折桂步蟾宫，晓日观花游上苑。石渠论列集钜儒，君从璧水来与俱。书交当世知名士，遍阅人间未见书。归来再历霜台试，高出时人几头地。逼人富贵来骎骎，唾手功名良易易。冬官庶务称浩繁，郎署优游十载间。封章判牍无滞事，哦诗沦茗多馀闲。政成入向明光奏，冢宰盛陈君绩茂。进阶已觉大夫荣，锡诰尤蒙恩宠厚。君司勋级我司封，我居西署君居东。金兰胶漆衷情旧，风雨寒暄苦乐同。玉瓶酌尽阳关酒，可别此生平文□。岸上行人歌竹枝，船头羌笛吹杨柳。布帆十幅挂长风，极目江天连断鸿。蓟门苍树苍茫外，吴会云山缥缈中。淮河鲤鱼红尾短，相思只恐书来缓。驿路逢梅只自吟，江亭见月同谁玩。富阳咫尺近临安，十景江山画里看。梁尹出郊迎吏部，家严望阙拜封官。扫墓焚黄赠先妣，存没沾恩有如此。天光赫赫照林丘，画锦煌煌耀桑梓。亲恩已报君恩深，知君臣子一生心。两全忠孝垂青史，赠言如赠双南金。
送赵司勋给假归浙
作者：邓林
朝代：明
体裁：古风

重阳节去秋将晚，北风猎猎吹南雁。故人别我归赋欤，临岐握手情无限。忆昔修书游木天，识君今已二十年。天潢分派公族浚，冰玉为质人中仙。少年读书破万卷，海天空阔鹏程远。秋风折桂步蟾宫，晓日观花游上苑。石渠论列集钜儒，君从璧水来与俱。书交当世知名士，遍阅人间未见书。归来再历霜台试，高出时人几头地。逼人富贵来骎骎，唾手功名良易易。冬官庶务称浩繁，郎署优游十载间。封章判牍无滞事，哦诗瀹茗多馀闲。政成入向明光奏，冢宰盛陈君绩茂。进阶已觉大夫荣，锡诰尤蒙恩宠厚。君司勋级我司封，我居西署君居东。金兰胶漆衷情旧，风雨寒暄苦乐同。玉瓶酌尽阳关酒，可别此生平文□。岸上行人歌竹枝，船头羌笛吹杨柳。布帆十幅挂长风，极目江天连断鸿。蓟门苍树苍茫外，吴会云山缥缈中。淮河鲤鱼红尾短，相思只恐书来缓。驿路逢梅只自吟，江亭见月同谁玩。富阳咫尺近临安，十景江山画里看。梁尹出郊迎吏部，家严望阙拜封官。扫墓焚黄赠先妣，存没沾恩有如此。天光赫赫照林丘，画锦煌煌耀桑梓。亲恩已报君恩深，知君臣子一生心。两全忠孝垂青史，赠言如赠双南金。
送蹇冢宰震器英省亲还南京二首
作者：邓林
朝代：明

乔木参天梓木卑，阴连慈竹菉猗猗。两京相望三千里，一日关心十二时。列鼎正当承禄食，连环又复梦归期。黄金台下来时路，意马徘徊欲去迟。柳亸莺娇春欲归，伯劳东去燕西飞。故人劝酒歌金缕，游子还家戏彩衣。椿木深中辞相府，萱花丛里省慈闱。分携动我思亲念，抚景无言对夕晖。
送蹇冢宰震器英省亲还南京二首·其一
作者：邓林
朝代：明

乔木参天梓木卑，阴连慈竹菉猗猗。两京相望三千里，一日关心十二时。列鼎正当承禄食，连环又复梦归期。黄金台下来时路，意马徘徊欲去迟。
送蹇冢宰震器英省亲还南京二首·其二
作者：邓林
朝代：明

柳亸莺娇春欲归，伯劳东去燕西飞。故人劝酒歌金缕，游子还家戏彩衣。椿木深中辞相府，萱花丛里省慈闱。分携动我思亲念，抚景无言对夕晖。
送通州王知州
作者：邓林
朝代：明

朱幡皂盖拥专城，辇毂南来第一程。庶务不论山共积，寸心自与水同清。甘棠在处留遗爱，青史行看著令名。同年故人张吏部，先传好信到神京。
送郑上舍
作者：邓林
朝代：明

南浦清风起，西山宿雨收。人还天上节，潮送海门舟。朋旧皆青眼，郎官正黑头。回朝膺显擢，努力继前修。
送郑文著别弟还家省父
作者：邓林
朝代：明

昨宵梦绕漆园椿，晓起那堪对白云。作客不如归故里，趋庭便欲见严君。百盘世路羊肠曲，九派江流燕尾分。惆怅二难相别处，碧天寒雁正呼群。
送都昌李县丞
作者：邓林
朝代：明

酒尽沙头双玉瓶，江空岁晚动离情。三千客路风云远，方寸臣心日月明。奏最枫宸嘉茂绩，恩流花县说芳名。悬知宠秩□迁处，紫绶双垂出凤城。
送钱塘王牧之还北京
作者：邓林
朝代：明

西湖雨过生新水，孤山倒浸玻璃翠。画船谁唱竹枝歌，教人未饮心先醉。使君本是江南客，半世辞家归未得。忽谩相逢又相别，水色山光岂终极。京华□官有严亲，况复交游总缙绅。故乡休道难为别，我亦东西南北人。
送陈上舍回南京国子监
作者：邓林
朝代：明

桥门多士盍朋簪，见汝青年志不凡。鏖战文场曾献捷，着鞭云路快登骖。灯前昨夜孤莺噪，泽国秋深一雁南。此去咏沂多好趣，新诗频为故人缄。
送陈中书升湖广左参议
作者：邓林
朝代：明

十年染翰侍彤闱，此日承恩拜赤墀。金紫荣膺方岳寄，丹诚早荷圣君知。云连魏阙心旌动，路出都门意马迟。江汉旬宣须召虎，休言夺我凤凰池。
送黄司仓
作者：邓林
朝代：明

送客游京国，情深不忍分。柳条牵画舸，椰酒注离樽。骥足康庄路，鹏程翰海云。都门如到日，鱼雁好相闻。
遇安阁
作者：邓林
朝代：明

荣辱本外物，穷达听于天。君子随所遇，此心恒泰然。落落风尘者，旧是登瀛仙。昔时裘马荣，今日尘纠缠。惟有松柏操，岁寒守逾坚。一榻卧清风，心安梦亦便。时人靡定志，安危随物迁。得利若奠枕，失势如殒渊。因登遇安阁，重为斯人怜。
采莲曲二首
作者：邓林
朝代：明

绿鬓云鬟红玉颊，日日溪头弄舟楫。采莲采叶复采花，莲花莲叶何稠叠。万里关山君别妾。试问相思路几重，数尽莲花数莲叶。采莲莫采花，花心有莲子。莲子未可餐，花心苦无比。采莲莫采叶，留叶制郎衣。自从采莲去，冷落鸳鸯机。郎在寒江千里外，莲叶莲花不成采。无因折藕被丝牵，惹起春愁溟似海。
采莲曲二首·其一
作者：邓林
朝代：明

绿鬓云鬟红玉颊，日日溪头弄舟楫。采莲采叶复采花，莲花莲叶何稠叠。万里关山君别妾。试问相思路几重，数尽莲花数莲叶。
采莲曲二首·其二
作者：邓林
朝代：明

采莲莫采花，花心有莲子。莲子未可餐，花心苦无比。采莲莫采叶，留叶制郎衣。自从采莲去，冷落鸳鸯机。郎在寒江千里外，莲叶莲花不成采。无因折藕被丝牵，惹起春愁溟似海。
重阳过章考功家赏菊
作者：邓林
朝代：明

重阳偶过章公宅，携我同登郭隗台。佳节几年为客遇，好怀今日为君开。不妨乌帽临风落，且解金鱼换酒来。胜会难逢须尽兴，丁宁归骑莫相催。
金园草堂
作者：邓林
朝代：明

金谷芳菲不可寻，金园乔木翠森森。草堂静倚沧江曲，一榻清风古自今。
钱塘杨仲和画梅赞
作者：邓林
朝代：明

罗浮仙子玉为肌，姑射神人练作衣。隔竹传香风细细，当窗藏影雪霏霏。广平赋就名尤重，和靖诗成和者稀。谁为写真传不朽，杨郎妙笔夺天机。
长相思
作者：邓林
朝代：明

长相思，隔潇湘。身无羽翼川无梁，梦魂欲去关山长。昔年有语结嬿婉，白头欲效双鸳鸯。自从羽翼两分张，凤游四海求其凰。君心一去若再返，车轮生角马蹄方。长相思，空断肠。
长陵陪祀
作者：邓林
朝代：明

路入层峦洞府溟，寝园楼殿昼阴阴。鼎湖龙去云犹湿，宫树乌啼日又沉。天地无穷臣子恨，风霆有令鬼神钦。为郎已窃三朝禄，补报空馀一寸心。
闻溪悟道
作者：邓林
朝代：明

清溪流出万山中，赴海悠悠日夜东。不是逝川曾有叹，谁知夫子道无穷。
闻馀姚黄大尹美政以诗寄之
作者：邓林
朝代：明

见说姚江令尹贤，公堂无事日鸣弦。六曹井井遵成法，四野熙熙乐有年。利器已从盘错辨，长材终向庙廊迁。九重宵旰忧民切，暂屈牛刀割小鲜。
阙题
作者：邓林
朝代：明

古今谩说飞来寺，幻化神工亦异哉。寒玉一泓开地脉，翠屏千级绝尘埃。驯猿童子朝留饭，杖锡禅僧晚渡杯。到此令人清百虑，海中谁道有蓬莱。
雍睦楼
作者：邓林
朝代：明

问予何事到华堂，欲识元方与季方。庭院绿阴闲昼景，门阑和气蔼春阳。埙篪席上参差合，兰玉阶前取次芳。传语阋墙事利者，家肥原不在仓箱。
雨
作者：邓林
朝代：明

粉红狼藉晓妆残，泪雨盈盈倦倚阑。自是绛罗衫袖薄，不胜憔悴为春寒。
雪堂二首为慈溪孙璚赋
作者：邓林
朝代：明

雪花堆白满阶除，有客开窗夜读书。只欲清光辉简册，不知寒气袭襟裾。闭门僵卧成何事，披氅闲行谩自如。年少寸阴须竞取，肯辞勤苦废三馀。映雪先生迹已遐，肯堂重为令孙誇。香芸插架开千叶，玉树临阶缀六花。璀灿光中书半启，吾伊声里鼓三挝。蹇予曾主程门者，抚卷题诗兴转嘉。
雪堂二首为慈溪孙璚赋·其一
作者：邓林
朝代：明

雪花堆白满阶除，有客开窗夜读书。只欲清光辉简册，不知寒气袭襟裾。闭门僵卧成何事，披氅闲行谩自如。年少寸阴须竞取，肯辞勤苦废三馀。
雪堂二首为慈溪孙璚赋·其二
作者：邓林
朝代：明

映雪先生迹已遐，肯堂重为令孙誇。香芸插架开千叶，玉树临阶缀六花。璀灿光中书半启，吾伊声里鼓三挝。蹇予曾主程门者，抚卷题诗兴转嘉。
雪山
作者：邓林
朝代：明

白云隐约露山村，茅舍人家尽掩门。不有桃花随水出，谁知洞里是桃源。
露
作者：邓林
朝代：明

妆镜台前酌□□，□明画出越西施。酒痕□□□□□，□□□□□□□。
青螺山色图二首为何先生志一赋
作者：邓林
朝代：明

青螺涌出海之隅，又逐丹青上画图。万壑晴光浓欲滴，一痕秋意淡疑无。下窥溟渤波涛壮，东望罗浮岛屿孤。我有满怀游览兴，可堪弱水隔蓬壶。狂澜赴海势滔滔，倒障青螺出浪高。日照千崖生紫翠，雨来万壑泻波涛。拾遗价重名逾重，水部文豪兴亦豪。泉石知音非偶尔，题诗寄贺此山曹。
青螺山色图二首为何先生志一赋·其一
作者：邓林
朝代：明

青螺涌出海之隅，又逐丹青上画图。万壑晴光浓欲滴，一痕秋意淡疑无。下窥溟渤波涛壮，东望罗浮岛屿孤。我有满怀游览兴，可堪弱水隔蓬壶。
青螺山色图二首为何先生志一赋·其二
作者：邓林
朝代：明

狂澜赴海势滔滔，倒障青螺出浪高。日照千崖生紫翠，雨来万壑泻波涛。拾遗价重名逾重，水部文豪兴亦豪。泉石知音非偶尔，题诗寄贺此山曹。
静学斋为沈布政之子赋
作者：邓林
朝代：明

人之生也真而静，为学心偏与静宜。巷里柴门长掩处，眼中俗子未来时。鸟啼花落韶华暮，琴罢香销昼漏迟。勉读尔书成尔德，而翁簪组望佳儿。
静斋为仁和任安赋
作者：邓林
朝代：明

閒居城市澹无营，客去柴门尽日扃。车辙不从□□过，书声惟有近邻听。筠帘半卷尘凝榻，蔓□□生翠满庭。久静由来当一动，伫看鹏运起沧溟。
韩山书屋
作者：邓林
朝代：明

青山万古无名姓，偶遇昌黎得姓韩。风伯讼时云扰扰，野人归处谷盘盘。郊虚凉入秋初霁，星斗芒随夜正寒。作室读书劳景仰，文章留取后人看。
题万进士赴召手卷
作者：邓林
朝代：明

天风万里入鹏抟，曾逐群仙到广寒。云路功名期早遂，禁城花柳约重看。为儒有幸邂明主，及第由来拜美官。得禄早荣慈母养，板舆丝竹日承欢。
题仁和俞谦所藏画
作者：邓林
朝代：明

晨起抱瑶琴，远适山水乡。既见赏音人，山高水洋洋。一弹商声谱，盛夏忽飞霜。再鼓猗兰操，三弄梅花腔。松风起万壑，秋意生荷裳。欲问故家意，坐久浑相忘。
题使安南给事中思亲卷
作者：邓林
朝代：明

騑騑四牡载驰驱，星使南征入瘴区。五岭不穷官驿路，万金难买故园书。丹心自许长怀国，白发那堪独倚闾。诏赐归宁应有日，且勤王事莫踌躇。
题刘司训集美手卷
作者：邓林
朝代：明

纱厨髹几净无埃，宝篆清香锦帙开。墨迹远从先世得，诗筒多自翰林来。青毡旧是传家物，大手真成补衮才。珍重平泉佳草木，百年留与子孙培。
题南宁宁指挥松桂轩
作者：邓林
朝代：明

高轩静对柳营开，嘉木曾和雨露栽。龙蛰嘘云从地起，兔灵分种自天来。一庭晚翠笼毡帐，万斛秋香落酒杯。文武元戎襟度雅，定应谈笑奠南垓。
题友人兰竹画
作者：邓林
朝代：明

异种谁从楚畹分，园香未许世人闻。寒岩幽谷秋风里，青眼相看有此君。
题唐太守云水巷
作者：邓林
朝代：明

吴山万朵玉芙蓉，君住苍崖东复东。触石云从林杪起，穿岩泉与海门通。九霄已遂从龙志，千里新成润物功。追想旧游归未得，弦琴为尔写松风。
题唐孟高息轩追用东坡先生韵
作者：邓林
朝代：明

唐君构幽轩，静坐度长日。访以当世事，举一顿忘十。邀之城市游，掉头不肯出。问我走马来，公事何时隙。因思人在世，百年如瞬息。何事苦营营，寝坐不安席。因君谢尘鞅，归面达磨壁。
题四景山水
作者：邓林
朝代：明

几日林霏暝不开，遥山飞翠入亭台。钩帘闲探春消息，一对寻巢燕子来。隔岸山风吹薜萝，傍溪庭院晚凉多。文禽飞去纤歌起，人在荷花荡里过。天开庐岳奠金鳌，气势凌秋分外高。闲倚云巢瞻秀色，洞庭飞雁杳秋毫。六出花开不待春，滕神工巧夺天真。野人富贵无心得，门巷璚瑶一夜新。
题四景山水
作者：邓林
朝代：明

春山无伴独相寻，欲觅知音听鼓琴。翠壁苍崖千万仞，人龙虽见白云深。水光山色映楼台，浓绿园林绝点埃。我有浮瓜沉李约，隔江人泛酒船来。秋山风月有馀清，秋水船如镜里行。此景别来今十载，画图相对不胜情。万籁无声夜气顽，六花飞白满溪山。冲寒小艇来何处，可是王猷访戴还。
题四景山水·其一
作者：邓林
朝代：明

几日林霏暝不开，遥山飞翠入亭台。钩帘闲探春消息，一对寻巢燕子来。
题四景山水·其一
作者：邓林
朝代：明

春山无伴独相寻，欲觅知音听鼓琴。翠壁苍崖千万仞，人龙虽见白云深。
题四景山水·其三
作者：邓林
朝代：明

天开庐岳奠金鳌，气势凌秋分外高。闲倚云巢瞻秀色，洞庭飞雁杳秋毫。
题四景山水·其三
作者：邓林
朝代：明

秋山风月有馀清，秋水船如镜里行。此景别来今十载，画图相对不胜情。
题四景山水·其二
作者：邓林
朝代：明

水光山色映楼台，浓绿园林绝点埃。我有浮瓜沉李约，隔江人泛酒船来。
题四景山水·其二
作者：邓林
朝代：明

隔岸山风吹薜萝，傍溪庭院晚凉多。文禽飞去纤歌起，人在荷花荡里过。
题四景山水·其四
作者：邓林
朝代：明

万籁无声夜气顽，六花飞白满溪山。冲寒小艇来何处，可是王猷访戴还。
题四景山水·其四
作者：邓林
朝代：明

六出花开不待春，滕神工巧夺天真。野人富贵无心得，门巷璚瑶一夜新。
题四景画
作者：邓林
朝代：明

东风吹暖入荷衣，忽忆家山笋蕨肥。功业未成玄鬓改，他乡虽乐不如归。困人天气日初长，临水亭台分外凉。纵倚风窗终日睡，也无一梦到名场。白云红树隐峰峦，曾记南阿赋考槃。此景别来归未得，西风写向画中看。朔风吹雪晓漫漫，共住京华几岁寒。乡国梦成君别我，相思好把画图看。
题四景画·其一
作者：邓林
朝代：明

东风吹暖入荷衣，忽忆家山笋蕨肥。功业未成玄鬓改，他乡虽乐不如归。
题四景画·其三
作者：邓林
朝代：明

白云红树隐峰峦，曾记南阿赋考槃。此景别来归未得，西风写向画中看。
题四景画·其二
作者：邓林
朝代：明

困人天气日初长，临水亭台分外凉。纵倚风窗终日睡，也无一梦到名场。
题四景画·其四
作者：邓林
朝代：明

朔风吹雪晓漫漫，共住京华几岁寒。乡国梦成君别我，相思好把画图看。
题堂都帅画羊羔
作者：邓林
朝代：明

泽国风霜十九年，子卿和雪啮寒毡。疾羝不向斯时乳，令我披图意惨然。
题墨菊送乡友南还
作者：邓林
朝代：明

风满长林雨满城，重阳时节送君行。故园三径知存否，一幅秋香万里情。
题寒岁三友图
作者：邓林
朝代：明

伐木歌残友道轻，利交门巷密如萍。岁寒有约人何在，使我披图眼独青。
题小景白云无心
作者：邓林
朝代：明

八荒岁旱待为霖，出岫无心亦有心。本是从龙天外物，谁教岩下久湮沉。
题山水画送人归羊城二首
作者：邓林
朝代：明

粤山千叠水千寻，桑梓长悬别后心。珍重丹青三昧手，为人满意写云林。数椽茅屋锁烟霞，君住苍崖第几家。卖药修琴归去晚，东风开遍碧桃花。
题山水画送人归羊城二首·其一
作者：邓林
朝代：明

粤山千叠水千寻，桑梓长悬别后心。珍重丹青三昧手，为人满意写云林。
题山水画送人归羊城二首·其二
作者：邓林
朝代：明

数椽茅屋锁烟霞，君住苍崖第几家。卖药修琴归去晚，东风开遍碧桃花。
题张主事族谱
作者：邓林
朝代：明

令祖黄堂倅，贤孙粉署郎。名门多宦达，世业有书香。汴水源头远，眉山谱法良。笑人忘所自，下马哭汾阳。
题待渡小景
作者：邓林
朝代：明

行人意似江流急，舟子心如白鸟闲。无限短长亭外路，不知何日到家山。
题携琴访友图
作者：邓林
朝代：明

柴门深入洞中开，石路崎岖半是苔。料得故人非畏险，独扶藜杖抱琴来。
题春山枯水图
作者：邓林
朝代：明

昨夜春雷动四遐，纷纷群卉尽萌芽。蛰龙也□深渊梦，飞出苍崖露爪牙。
题春江送别卷
作者：邓林
朝代：明

莺啼燕语瘴江春，为客他乡别故人。此景此情相感处，丈夫无泪亦伤神。
题枯木竹石二首
作者：邓林
朝代：明

漆园樗散不为材，嶰谷参差玉未裁。匠石伶伦何处去，披图令我思悠哉。南风吹老碧琅玕，双凤毰毸奋羽翰。百尺珊瑚生海底，可人移傍玉屏看。
题枯木竹石二首·其一
作者：邓林
朝代：明

漆园樗散不为材，嶰谷参差玉未裁。匠石伶伦何处去，披图令我思悠哉。
题枯木竹石二首·其二
作者：邓林
朝代：明

南风吹老碧琅玕，双凤毰毸奋羽翰。百尺珊瑚生海底，可人移傍玉屏看。
题梁仲高所藏俞汉远古树木竹
作者：邓林
朝代：明

毰毸凤羽拂云寒，屈曲珊瑚出海蟠。不是词林挥翰手，凭谁传与世人看。
题汪志昂江湖乐趣
作者：邓林
朝代：明

江湖有客来相访，示我江湖乐趣图。鹍海鹏□天浩渺，蛮烟蜑雨景模糊。蜗名不慕情偏淡，□□相亲机自无。欲买扁舟从所适，尘烦未脱□□□。
题沈斌所藏画三首 其一 独立相思鸟
作者：邓林
朝代：明

相思无奈意凄凄，不见同心不敢啼。红叶谁家连理木，归来独借一枝栖。
题沈斌所藏画三首 其三 桂仙
作者：邓林
朝代：明

霓裳舞罢倚阑干，十二重阍闭广寒。金粟花开香万斛，不知谁共素娥看。
题沈斌所藏画三首 其二 梅仙
作者：邓林
朝代：明

罗浮仙子玉无瑕，醉我东邻卖酒家。夜半梦回人不见，空馀斜月照梅花。
题沈斌所藏画三首·独立相思鸟
作者：邓林
朝代：明

相思无奈意凄凄，不见同心不敢啼。红叶谁家连理木，归来独借一枝栖。罗浮仙子玉无瑕，醉我东邻卖酒家。夜半梦回人不见，空馀斜月照梅花。霓裳舞罢倚阑干，十二重阍闭广寒。金粟花开香万斛，不知谁共素娥看。
题渊明归来图
作者：邓林
朝代：明

十载驱驰半九寰，热官犹道冷官闲。自惭不似休官者，白眼林泉看世间。
题澹圃
作者：邓林
朝代：明

考槃在涧硕人宽，淡泊生涯几岁寒。老我齑盐同味道，题诗留与此中看。
题牡丹四幅风
作者：邓林
朝代：明

翠罗襟袖起飘飘，斜倚东风态度娇。兰麝锦囊原不结，擅心散粉异香消。
题王牧之所惠墨梅
作者：邓林
朝代：明

我家住在大庾岭之南，罗浮山之北，万树梅花三亩宅。地偏寒尽不知春，每傍南枝访消息。偶来谪宦居西湖，吟风咏月怀林逋。暗香疏影俱寥落，清兴不如观画图。罗浮山，大庾岭，琼瑶世界神仙境。酒熟梅开人未归，新诗题向图中景。
题画小景
作者：邓林
朝代：明

北辙南辕二十年，更无清梦到林泉。青山红树西风里，赢得披图一洒然。
题画山水
作者：邓林
朝代：明

我是江南人，喜玩江南景。何人为君写此图，使我观之动游兴。青山如龙飞入云，石磴转斜双溪濆。浮岚隐映山下村，携琴难觅云中君。云中之君不出户，花落鸟啼春自去。丹崖翠壁杳难扳，惆怅何由展良晤。苍头扫云云不开，诸客且去明朝来。欲去未去吟兴动，临风一操江南弄。
题画禽画眉
作者：邓林
朝代：明

淡淡春山翠黛横，生来娇态自天成。何曾一日教人画，京兆风流浪得名。
题画竹二首
作者：邓林
朝代：明

十年无梦到湘江，惊见图中玉一双。好似黄陵洲畔过，淡烟疏雨倚蓬窗。淇澳猗猗玉万竿，和烟和雨翠成团。城中真是无闲土，两个犹从画里看。
题画竹二首·其一
作者：邓林
朝代：明

十年无梦到湘江，惊见图中玉一双。好似黄陵洲畔过，淡烟疏雨倚蓬窗。
题画竹二首·其二
作者：邓林
朝代：明

淇澳猗猗玉万竿，和烟和雨翠成团。城中真是无闲土，两个犹从画里看。
题画马送友人还乡
作者：邓林
朝代：明

竹批两耳四蹄霜，冀北群空见一良。追电蹑云方有志，肯眠芳草华山阳。
题盱江清隐图
作者：邓林
朝代：明

盱江老人读书老，杜门不许红尘到。夜来风雨送春归，满院落花闲不扫。屋外青山山上云，啼猿唳鹤声相闻。舍南舍北皆春水，钓鱼矶畔多鸥群。江南风景好如画，先生买得宁论价。只恐猿惊鹤怨鸥盟寒，征书催到金门下。
题竹林七贤图
作者：邓林
朝代：明

翠筠森万玉，三径清且幽。中有七君子，自古清者流。琴书与尊酒，靡日不唱酬。礼法且莫拘，名利安所求。遂令千载下，高风仰前修。伊谁作此图，园林如昔游。诗成发长啸，庭竹风飕飕。
题耕乐堂卷后
作者：邓林
朝代：明

人羡田家乐，我悯田家苦。火云彤彤日卓午，陇上锄禾汗如雨。我悯田家苦，亦羡田家乐。百谷登场蚕上箔，鸡豚社酒村村酌。田家苦，苦有时。田家乐，乐无涯。但愿五风十雨常如期，公无租，私无饥。咏歌勤苦乐雍熙，万年上祝吾皇釐。
题荆兰竹石二首
作者：邓林
朝代：明

枳棘翘翘露叶低，琅玕宁与玉屏齐。荆兰竹石闲相倚，好把离骚置品题。兰叶萧萧竹节疏，石形奇瘦称清虚。贤愚并处资修德，荆棘旁生莫剪除。
题荆兰竹石二首·其一
作者：邓林
朝代：明

枳棘翘翘露叶低，琅玕宁与玉屏齐。荆兰竹石闲相倚，好把离骚置品题。
题荆兰竹石二首·其二
作者：邓林
朝代：明

兰叶萧萧竹节疏，石形奇瘦称清虚。贤愚并处资修德，荆棘旁生莫剪除。
题蔡务小景
作者：邓林
朝代：明

欢溪遇雨水沄沄，十里青山半是云。无限伯牙琴里趣，草堂何处访徵君。
题赏菊画
作者：邓林
朝代：明

三径秋来发兴新，柴桑去后属何人。于今未是休官日，聊向西风看写真。
题进士郑良所藏画二首 其一 折梅枝
作者：邓林
朝代：明

春到江南几许时，东风未报故人知。陇头便使何当发，欲折馨香寄一枝。
题进士郑良所藏画二首 其二 悬崖梅
作者：邓林
朝代：明

十里湖堤未放春，寒崖惊见一枝新。风吹琼佩飘飘举，疑是瑶台月下人。
题进士郑良所藏画二首·折梅枝
作者：邓林
朝代：明

春到江南几许时，东风未报故人知。陇头便使何当发，欲折馨香寄一枝。十里湖堤未放春，寒崖惊见一枝新。风吹琼佩飘飘举，疑是瑶台月下人。
题郑进士雨竹二首
作者：邓林
朝代：明

笔底金刀叶叶奇，分明彩凤舞朝晖。无因醉墨淋漓洒，又见群鸦带雨归。谁将浓墨写疏寒，秋意萧萧玉一竿。绝似湘妃祠下过，篷窗半掩雨中看。
题郑进士雨竹二首·其一
作者：邓林
朝代：明

笔底金刀叶叶奇，分明彩凤舞朝晖。无因醉墨淋漓洒，又见群鸦带雨归。
题郑进士雨竹二首·其二
作者：邓林
朝代：明

谁将浓墨写疏寒，秋意萧萧玉一竿。绝似湘妃祠下过，篷窗半掩雨中看。
题金尚书所藏画四首 其一 石榴山鹊
作者：邓林
朝代：明

黄雀风长雨洗枝，花残莺老已多时。红榴满树鸣山鸟，别是园林一段奇。
题金尚书所藏画四首 其三 杏花画眉
作者：邓林
朝代：明

华粉春衣染淡黄，看花因到午桥庄。娥眉不为东风画，蝶使风媒莫浪狂。
题金尚书所藏画四首 其二 海棠班鸠
作者：邓林
朝代：明

红日三竿照海棠，睡痕犹浸露华香。弄晴鸠妇来何处，唤醒酣春梦一场。
题金尚书所藏画四首 其四 梨花鸲鹆
作者：邓林
朝代：明

红紫酣春醉复醒，洗妆谁把玉壶倾。寒泉可是能言鸟，为向东风说此情。
题金尚书所藏画四首·石榴山鹊
作者：邓林
朝代：明

黄雀风长雨洗枝，花残莺老已多时。红榴满树鸣山鸟，别是园林一段奇。红日三竿照海棠，睡痕犹浸露华香。弄晴鸠妇来何处，唤醒酣春梦一场。华粉春衣染淡黄，看花因到午桥庄。娥眉不为东风画，蝶使风媒莫浪狂。红紫酣春醉复醒，洗妆谁把玉壶倾。寒泉可是能言鸟，为向东风说此情。
题陈怡云竹轩·和全室尚人韵
作者：邓林
朝代：明

种竹十馀个，开轩三两楹。满庭留野色，无地着嚣声。世际文明会，人高月旦评。凤雏看已长，佳实几时成。
风雨归舟图
作者：邓林
朝代：明

蓑笠篙工伛偻身，舣舟和雨泊江滨。掩篷高卧听鸣玉，清杀芦花里底人。
馀姚访陈司封即席赋二律
作者：邓林
朝代：明

问水寻山取次行，姚江西畔访寅兄。同袍意气今犹昔，补衮文章老更成。雾雨暂容玄豹隐，风云终起大鹏程。虚名累我将何用，赢得萧萧白发生。忆昔承恩入选曹，大夫从事独贤劳。六年共署联衙纸，几度同燃继晷膏。疏傅清名照汗简，屈平哀思满离骚。升沉自古应难料，且对芳筵醉碧醪。
馀姚访陈司封即席赋二律·其一
作者：邓林
朝代：明

问水寻山取次行，姚江西畔访寅兄。同袍意气今犹昔，补衮文章老更成。雾雨暂容玄豹隐，风云终起大鹏程。虚名累我将何用，赢得萧萧白发生。
馀姚访陈司封即席赋二律·其二
作者：邓林
朝代：明

忆昔承恩入选曹，大夫从事独贤劳。六年共署联衙纸，几度同燃继晷膏。疏傅清名照汗简，屈平哀思满离骚。升沉自古应难料，且对芳筵醉碧醪。
马
作者：邓林
朝代：明

濯罢清泠不受羁，圉人鞚上绿杨堤。龙媒自是天闲种，留待孙阳一品题。
魏节妇诗
作者：邓林
朝代：明

结发有成言，白头永相保。娈娈红芳年，良人逝何蚤。誓欲同穴归，高堂阿母老。况有黄口儿，呱呱在襁褓。忍死称未亡，全此父母道。或言人在世，轻尘栖弱草。及时不改图，容颜岂长好。妇闻仰天呼，青天日杲杲。肯同魏皙为，坐视纲常倒。容华固可怜，节义尤当宝。我闻节妇言，清风起襟抱。霜林见劲松，滓泽有芳藻。作诗讽薄俗，共俾还熙皞。
鳌峰先陇
作者：邓林
朝代：明

自别家山赋远游，谁将麦饭洒松楸。刍灵泣露泉台冷，山鬼吟风宰木愁。对景漫令心百折，看云徒有泪双流。何时归树泷冈表，直使荣光烛九幽。
鸡山别意
作者：邓林
朝代：明

好信传春欲放梅，文萧意驾彩鸾回。旌幢影里仙骈动，弦管声中祖帐开。蚁蕴莫辞今日醉，鹤书应向几时来。深情缱绻难为别，共把新诗满卷裁。
鸡鸣山
作者：邓林
朝代：明

荒山夜月叫荒鸡，千载唐王驻跸时。今日翠华重过此，朝阳好听凤来仪。
鸲鹆
作者：邓林
朝代：明

穿花戏水两幽禽，雌和雄鸣自好音。若作人言虽可爱，樊笼何乐似山林。
鹡鸰
作者：邓林
朝代：明

谁将尺素写双清，五鸟群居似有情。若使雌雄相唱和，不知一只向谁鸣。
鹿
作者：邓林
朝代：明

采采云根五色芝，高山深谷路逶迤。千年苍鹿驯如马，献与仙翁一只骑。
黄方伯饶泰政遣人送至常山因赋此以谢之
作者：邓林
朝代：明

钱塘潮到富春还，逆水移舟寸步难。不是仁风送帆力，七程何日到常山。
龙门山
作者：邓林
朝代：明

双凤搏云翠辇高，从臣惟恐圣躬劳。马头万点青山小，极目胡沙眇一毫。
天荒湖新筑
作者：邓桢
朝代：明
体裁：七言律诗

千顷波涛万卷书，主人今觉世情疏。濯缨渡口云生处，著屐溪头月上初。隔浦帆樯看历乱，绕门鸥鹭转踌躇。渔歌细听知何许，并与秋声夜到庐。
题肤功雅奏图
作者：邓桢
朝代：明

和鸾望阙复临边，夹道人看气倍前。素鞸已终风木恨，黄麻亲向穸原宣。枢星影近台三象，卿月光摇尺五天。特简遄从归沐日，对扬恰值建元年。冠加廌角峨应甚，赐有龙文许自专。借箸独当天下计，折冲随运掌中权。黑衣岂直朝来补，朱帝繇兹世共联。身历四朝元未老，城如万里信加坚。可知横草无如此，见说分茒即在焉。勒石祇堪标懿绩，具瞻还为表淩烟。
齐安雨夜思归
作者：邓楚望
朝代：明
体裁：五言律诗

献楚伤难遇，在陈不可留。停云生远梦，听雨乱乡愁。芳草客中路，春风江上楼。无端羁旅思，白发对沧洲。
东园踏青
作者：邓氏女
朝代：明
体裁：七言律诗

芍药丛边露气沉，步随芳草共幽寻。桃花薰日红浓淡，柳叶迷烟翠浅深。何处香泥忙社燕，谁家晴槛噪时禽。悄寒罗袜浑无力，斜倚东风碧树阴。
七夕
作者：邓氏（文太青继室）
朝代：明
体裁：七言律诗

谁遣鹊梁贯绛河，灵妃应是早停梭。云鬟待驾轻飞辇，月镜催妆浅步罗。缑氏凤声方未已，汉庭鸾使更相过。佳期只恐箕星妒，风雨休教浪作波。
卷帘与夫子联句
作者：邓氏（文太青继室）
朝代：明

卷帘且放春风舞，好共花妃入睡乡。鸳盏可留佳色醉，早霞如与借红妆。
和夫子三出西郊之作
作者：邓氏（文太青继室）
朝代：明
体裁：七言律诗

幽人问水更携琴，好傍清池发妙音。曲径横穿花意密，重台斜拂竹情深。荒笼媚菊含金笑，疏木寒禽弄玉吟。欲攀艳日留歌席，纵迫归心恋暮岑。
捲帘与夫子联句
作者：邓氏（文太青继室）
朝代：明
体裁：七言绝句

捲帘且放春风舞，好共花飞入睡乡。鸳盏可留佳色醉，早霞如与借红妆。
金陵九思 其一 一思
作者：邓氏（文太青继室）
朝代：明
体裁：古风

我所思兮在烈山，欲往从之阻汉关。层云高锁二陵寒，侧身南望涕汍澜。美人赠我落霞琴，何以报之黄缕金。路远莫致倚噤吟，朱湖松浪海潮音，安得开襟啸蒋岑。
金陵九思 其七 七思
作者：邓氏（文太青继室）
朝代：明
体裁：古风

我所思兮在凤台，欲往从之烟雨霾。剑天秋气晚风哀，侧身南望涕盈怀。美人赠我鸳鸯襦，何以报之上清珠。路远莫致倚踌蹰，盝冈茵草带香铺，安得高眺白云衢。
金陵九思 其三 三思
作者：邓氏（文太青继室）
朝代：明
体裁：古风

我所思兮在桃叶，欲往从之无桂楫。黄河天上难为涉，侧身南望涕厌浥。美人赠我一握兰，何以报之双彄环。路远莫致倚辛酸，邀笛秦淮荡画船，安得清流采并莲。
金陵九思 其九 九思
作者：邓氏（文太青继室）
朝代：明
体裁：古风

我所思兮在鹭州，欲往从之乏紫骝。鹿车双挽尚淹留，侧身南望涕凝眸。美人赠我紫英裙，何以报之绿熊茵。路远莫致倚呻颦，天外长波二水分，安得三山弄月轮。
金陵九思 其二 二思
作者：邓氏（文太青继室）
朝代：明
体裁：古风

我所思兮在澄江，欲往从之横郧襄。兼天彭泽接浔阳，侧身南望涕淋浪。美人赠我虎魄燕，何以报之月鹊扇。路远莫致倚凄断，天际绮霞连复散，安得扬帆挥净练。
金陵九思 其五 五思
作者：邓氏（文太青继室）
朝代：明
体裁：古风

我所思兮在石城，欲往从之哄渭泾。八川强半寇纵横，侧身南望涕飘零。美人赠我闻遐草，何以报之嗽金鸟。路远莫致倚窈纠，莫愁香径菱歌绕，安得飞棹移凫藻。
金陵九思 其八 八思
作者：邓氏（文太青继室）
朝代：明
体裁：古风

我所思兮在燕矶，欲往从之畏鼓鼙。愁看越鸟向风栖，侧身南望涕挥衣。美人赠我绿桂膏，何以报之赤霜袍。路远莫致倚忉劳，俯江春霁浪花高，安得片帆挂远涛。
金陵九思 其六 六思
作者：邓氏（文太青继室）
朝代：明
体裁：古风

我所思兮在玄湖，欲往从之限孟诸。柳断隋堤失茫渠，侧身南望涕连珠。美人赠我丽居香，何以报之明月珰。路远莫致倚傍徨，芙蓉玉镜艳红妆，安得临风翠盖傍。
金陵九思 其四 四思
作者：邓氏（文太青继室）
朝代：明
体裁：古风

我所思兮在雨花，欲往从之失贯查。秦云雪暗乱蓬麻，侧身南望涕交加。美人赠我同心梅，何以报之夜明苔。路远莫致倚徘徊，先王华表玉为台，安得乘鸾锦昼回。
金陵九思·一思
作者：邓氏（文太青继室）
朝代：明

我所思兮在烈山，欲往从之阻汉关。层云高锁二陵寒，侧身南望涕汍澜。美人赠我落霞琴，何以报之黄缕金。路远莫致倚噤吟，朱湖松浪海潮音，安得开襟啸蒋岑。我所思兮在澄江，欲往从之横郧襄。兼天彭泽接浔阳，侧身南望涕淋浪。美人赠我虎魄燕，何以报之月鹊扇。路远莫致倚凄断，天际绮霞连复散，安得扬帆挥净练。我所思兮在桃叶，欲往从之无桂楫。黄河天上难为涉，侧身南望涕厌浥。美人赠我一握兰，何以报之双彄环。路远莫致倚辛酸，邀笛秦淮荡画船，安得清流采并莲。我所思兮在雨花，欲往从之失贯查。秦云雪暗乱蓬麻，侧身南望涕交加。美人赠我同心梅，何以报之夜明苔。路远莫致倚徘徊，先王华表玉为台，安得乘鸾锦昼回。我所思兮在石城，欲往从之哄渭泾。八川强半寇纵横，侧身南望涕飘零。美人赠我闻遐草，何以报之嗽金鸟。路远莫致倚窈纠，莫愁香径菱歌绕，安得飞棹移凫藻。我所思兮在玄湖，欲往从之限孟诸。柳断隋堤失茫渠，侧身南望涕连珠。美人赠我丽居香，何以报之明月珰。路远莫致倚傍徨，芙蓉玉镜艳红妆，安得临风翠盖傍。我所思兮在凤台，欲往从之烟雨霾。剑天秋气晚风哀，侧身南望涕盈怀。美人赠我鸳鸯襦，何以报之上清珠。路远莫致倚踌蹰，盝冈茵草带香铺，安得高眺白云衢。我所思兮在燕矶，欲往从之畏鼓鼙。愁看越鸟向风栖，侧身南望涕挥衣。美人赠我绿桂膏，何以报之赤霜袍。路远莫致倚忉劳，俯江春霁浪花高，安得片帆挂远涛。我所思兮在鹭州，欲往从之乏紫骝。鹿车双挽尚淹留，侧身南望涕凝眸。美人赠我紫英裙，何以报之绿熊茵。路远莫致倚呻颦，天外长波二水分，安得三山弄月轮。
漫兴
作者：邓汉
朝代：明
体裁：五言律诗

夜色人初定，花香牖暗通。蒲团清课后，纨扇艳歌中。掩卷思寒素，挑灯看女红。痴儿不解事，头困触屏风。
閒居
作者：邓汉
朝代：明
体裁：五言律诗

敬通归里日，彭泽去官辰。酒熟邀田父，花时对孺人。素琴横竹几，藜杖挂山巾。在世无明略，犹堪传隐沦。
将至清源作
作者：邓汝楫
朝代：明
体裁：五言律诗

清源看不远，暮色逐征涂。寒入萧萧树，身随汎汎凫。扁舟渔火乱，明月水天孤。苦受微官縳，高阳愧酒徒。
圆通阁
作者：邓浩
朝代：明

下马入山寺，空林秋气豪。佛灵迹在石，僧老耳垂毫。松倚西风瘦，峰衔北岭高。绝尘惊物静，弥觉一生劳。
田家乐
作者：邓渼
朝代：明

烟火高原合，鸡豚小市通。夜行防虎阱，寒至筑牛宫。捕雀遵桑翳，浇麻引竹筒。今年倍收秫，不怕瓮头空。
豫章王孙幼晋来旴见麻姑泉酿驰献尊人孔阳先生为寿余美其事系之以诗
作者：邓渼
朝代：明
体裁：古风

麻姑得道日，鍊药此山中。姑齿昔尚少，狡狯事不穷。咒山吐飞泉，泓渟泻太空。荡邪复难老，清华表神功。涓涓昼夜流，疑与海眼通。沧桑尚有变，期之天地终。王孙蕴灵气，吐论标元风。枕中得秘术，冥感来八公。绰约冰雪姿，暮年忽方瞳。有子如更生，不独词赋工。黄金庶可成，挥手出鸿濛。道逢麻姑仙，宴集金银宫。中坐擘麟脯，餍饫馔事丰。芬芳达内外，不与世人同。天浆出神瀵，泻作真珠红。执杓不敢尝，将以遗阿翁。油囊载满斗，千里命飞鸿。开口未及咽，衰鬓忽还童。习习毛羽生，渺若鸾凤翀。顾视世上事，彼哉犹蠛蠓。
左州元恶就擒州印复还偶成
作者：邓炳
朝代：明

何物痴儿胆如斗，敢取铜符独悬肘。效尤武仲要鲁君，僭拟平卢袭留后。冒姓已步卫青尘，御人更出黄巾右。逋逃相率弃妻孥，耕耘无数荒菑亩。卢舍满眼麋鹿场，牛羊绝迹靡无薮。雠深恒作林甫迁，计穷惟事枟公走。辕门军令应加诛，边境夷情宜善诱。宽柔已示再生恩，迷瞀不惩难追究。悬赏感激勇志坚，面缚立至壶关口。身卧衍阳苦莫追，罪服上刑甘自受。兵不血刃俄成功，印失中书仍复旧。黔驴逞技将谁欺，穴鼠抱金竟奚有。窟中狡兔终难藏，釜里游鱼安弗久。寄言奸宄休冥顽，逆贼叛藩咸授首。
灵犀水
作者：邓炳
朝代：明
体裁：七言律诗

簿书劳倦几搔头，策马城西啖碧流。一味香甘清肺腑，四围幽静豁心眸。渔樵相识供迎送，鱼鸟无羁任去留。莫道瘴乡炎暑地，此中能有四时秋。
石岭
作者：邓珩
朝代：明
体裁：七言绝句

山尽黄尘发翠容，何来磈礧拥云封。女娲五色镕馀石，解作罗阳第一峰。
龟石吞流
作者：邓球
朝代：明

一峰偃伏状龟形，浴水何年见瑞灵。春草渐添毛色绿，秋波环映甲文青。长吞巨浪跨南浦，怒涌洪涛拱北溟。自是乐昌多胜概，登高如上玉虚亭。
文峰翠合
作者：邓瑗
朝代：明

嶙峋笔架插天齐，眺望回看列岫低。一带晚烟凝翡翠，半空暝色映玻璃。云开峭壁寒偏急，雨霁遥空望欲迷。郁结灵钟腾瑞气，馀光夜夜灿文奎。
严子陵钓坛
作者：邓秉贞
朝代：明
体裁：七言绝句

经过百世见清风，争羡羊裘一老翁。不有云台诸将力，钓坛亦在战争中。
柬塾师二绝
作者：邓素庵
朝代：明

菜根有味美如脂，要识希文未遇时。铁杵磨针难却易，飞鸿休放此心驰。凤雏应喜际昌期，文教何殊丰镐时。养就腾霄双彩翮，嗈嗈飞上碧梧枝。
柬塾师二绝·其一
作者：邓素庵
朝代：明

菜根有味美如脂，要识希文未遇时。铁杵磨针难却易，飞鸿休放此心驰。
柬塾师二绝·其二
作者：邓素庵
朝代：明

凤雏应喜际昌期，文教何殊丰镐时。养就腾霄双彩翮，嗈嗈飞上碧梧枝。
枯梅
作者：邓组
朝代：明

梵王宫树老槎牙，几度逢春不放花。今日我来持政铎，好舒青眼待僧家。
题九成台
作者：邓维循
朝代：明
体裁：七言律诗

一从晦迹懒登临，君考遗文惬素心。题壁有人留好句，索居无侣抱孤琴。云霞变幻迷朝夕，身世浮沈任古今。惟有禅心与秋月，清光长伴我閒吟。
碧落洞
作者：邓维诚
朝代：明

岧峣山色雨馀新，胜概宏开碧落真。寄傲扶筇穿石磴，寻幽得句坐花裀。波涵一鉴云天影，翠展千峰草木春。风景不殊登阆苑，顿令怀抱远嚣尘。
写怀
作者：邓羽
朝代：明
体裁：七言律诗

道人不作槐根梦，一片虚顽太古心。无雪可催苍桧老，有家原住白云深。山头月落虎长啸，海面风生龙自吟。世上何人窥此意，野花啼鸟是知音。
句
作者：邓羽
朝代：明
体裁：句

忘情消白日，高卧看青山。
畅情
作者：邓羽
朝代：明
体裁：古风

花无长在树，人无长在世。有花须当赏，有酒须当醉。秋霜上鬓来，春风吹不去。
绝句
作者：邓羽
朝代：明
体裁：七言绝句

人生天地长如客，何独乡关定是家。争似山翁随所寓，年年处处看梅花。
置堠岩
作者：邓翘
朝代：明

泠泠岩上水，滴滴出云根。境野烟霞寂，林深鸟雀喧。幽龛留藓迹，怪石长苔痕。归路逢樵叟，濛濛夕照昏。
夜泊峡山口寄怀刘季德
作者：邓良佐
朝代：明

清夜维舟岸夹山，海潮断处水潺潺。千峰月色浮璚岛，万壑涛声响佩环。游子浩歌徒自放，美人丛桂共谁攀。乘秋羽翮将无健，矫首渑池未是难。
宿太宁公馆
作者：邓良佐
朝代：明

野馆重经几日程，芙蓉如削万峰晴。梅花欲放忽惊眼，鸟雀迎人亦解情。过隙此时徒禄食，雕虫十载愧浮名。阳回极目来南雁，一醉停云待月生。
春日饮刘少已新楼
作者：邓良佐
朝代：明

层轩虚敞构新成，骋望乘春逸兴生。雉堞绣连千井逦，芙蓉晴削万峰明。疏梅细逐雕檐落，乳燕频窥彩幔轻。恣赏浩歌那惜醉，谢家宾从喜同倾。
暮春陪诸丈郊游经蒲涧寺址为安期上升处用苏长公韵
作者：邓良佐
朝代：明

探胜相期碧涧前，浮杯犹得藉飞泉。残碑寂寞怜芳草，灵气依微隐洞天。跨鹤有时留玉舄，定猿无复问僧禅。人间几见沧桑异，且向名山纪列仙。
秋日赵太史招同黎秘书祁林二子集听笙亭得楼字
作者：邓良佐
朝代：明

云锁松门野径幽，使车停处觅真游。筵开晴揽青山色，木落霜含白雁秋。身寄灵踪探石室，杯深明月啸南楼。相随笙鹤犹堪听，只恐歌鸾未易酬。
秋日集海珠寺
作者：邓良佐
朝代：明

扶光寒射海东红，砥柱中流起梵宫。粤徼千年留壮丽，江波万派尽浮空。依微树色当窗见，隐约禅房有路通。解道摩尼知是否，乾坤清气满鸿濛。
蟂矶孙夫人庙用解学士韵
作者：邓良佐
朝代：明

芙蓉天削海中开，野寺萧寥傍古台。鼎足已知分并峙，玉环何事独归来。雨馀基畔苔空积，水绕矶头咽复回。谁道辞刘心最苦，千秋留作不然灰。
谒李忠简公祠
作者：邓良佐
朝代：明

庙貌森严俎豆新，前朝冠冕识南人。孤忠独抗云霄志，百折犹存社稷身。麟阁千秋争想像，龙门一代许攀麟。江边何物堪持荐，欲驾扁舟采白蘋。
赠元宇邓参戎平黎
作者：邓良佐
朝代：明

珠厓枹鼓偶相闻，靖寇谁知有冠军。白羽昼传麾海岛，欃枪宵见堕南云。铙吹半作平黎曲，石画新齐谕蜀文。麟阁姓名真不忝，黄金早晚策元勋。
赵太史先生浮邱
作者：邓良佐
朝代：明

丈人骑鹤自何年，窅窱郊原隐洞天。三秀独馀寒涧色，五株长结野坛烟。潮通石井丹砂在，地入朱明紫气连。遗迹不随沧海变，故令仙史扣灵筌。
过陈郡丞旅馆以诗见投次韵奉酬
作者：邓良佐
朝代：明

秋深霜冷入天南，缁拂重逢喜盍簪。坐有黄花堪共把，壁留奇字许频探。唾壶击后谈偏剧，刻羽歌来兴益酣。尘世蘧庐君自见，未须憔悴说江潭。
送游山人之五羊访浮邱诸社丈
作者：邓良佐
朝代：明

玄言念合意如兰，何事奇游拂鹖冠。兴逐浮云随去鹤，人从紫气望飞鸾。半生题句江湖满，一骑飘尘驿路寒。欲向朱明寻胜侣，拍肩岩畔好相看。
送罗宪辟还豫章
作者：邓良佐
朝代：明

萍逢不尽结交殷，何事归心逐雁群。客梦庭闱章水远，路歧烟树粤江分。游存五国观风论，匣有双龙傍斗文。两地比邻应未隔，相期意气几如君。
陈郡丞游南岩均庆寺用韵
作者：邓良佐
朝代：明

曾事探奇礼佛齐，振衣如黛列峰排。洞开一线通青汉，乳结千年滴翠崖。风静磬声沉竹院，日移幡影落松阶。尘心快听观生语，欲泛津梁恐未涯。
题新会胡湛吾号
作者：邓良佐
朝代：明

千仞圭峰削壁阴，多君萧散在山林。观生自淡云霞思，阅世能澄水月心。花影半窗移午梦，渔歌一曲濯烦襟。汉阳亦有庞公宅，不似江门寄兴深。
感秋
作者：邓迁
朝代：明
体裁：五言绝句

白露下亭皋，凉风吹绮陌。一夕芙蓉花，红芳变瑶碧。
寿孝廉祁尔见社长四十一
作者：邓逢京
朝代：明

入洛名高暂息机，淡怀强仕薄轻肥。江湖我欲同君醉，诗酒谁云旧隐非。未向赤松飧玉瀣，且携绿蠡卧渔矶。商山遗老无须问，四皓堂前映紫芝。
和刘觐国观察青莲界
作者：邓钟
朝代：明
体裁：七言律诗

东山禅室接云屏，使节翻劳驻野亭。雨后泉飞千涧白，霜前木落数峰青。论文应合延津剑，借箸先瞻益部星。海内交欢能有几，那堪聚散若流萤。
洪光寺怀陈更庵
作者：邓钦文
朝代：明
体裁：五言律诗

寺里还藏寺，山头别起山。磴盘千级上，僧占一峰閒。秀色杯前堕，孤云杖底还。元龙负奇好，惆怅不同攀。
先翁捐世姑氏继没哀挽
作者：邓铃
朝代：明

自昔诸孤仰母慈，萱花零落最堪悲。衣中忍看缝时线，机上空馀断后丝。千载松楸嗟已老，九原霜露不胜思。悬知几度伤心处，正是乌啼月落时。
读岳武穆王传
作者：邓铃
朝代：明

英雄誓复旧山河，曾奈奸邪误国何。铁马长驱河洛水，金牌亟返郾城戈。中原父老空遮诉，南渡君臣不耻和。五国城头烟月惨，千年坟树尽南柯。
丁巳十月余偕鞠孟端曾伯曼龙恒泰姚子南子深从弟彦章游玉笥夜宿法乐洞天分韵得仙字
作者：邓雅
朝代：明
体裁：七言律诗

涉涧扪萝入洞天，冷风吹面鬓萧然。白云厓壁三千丈，劫火丘墟二十年。喜有丹书藏石室，肯留诗客卧松烟。夜深月冷闻天乐，疑是瑶台宴十仙。
丁御史枉顾山房不遇留题而去依韵奉谢
作者：邓雅
朝代：明
体裁：七言律诗

山中朝来涧水平，黄梅雨歇松风清。仙翁采药久忘世，野人卜居聊治生。耕烟閒放草间犊，伐木喜闻林外莺。绣衣枉驾失迎候，赖有小儿知姓名。
七夕留屏山馆中
作者：邓雅
朝代：明
体裁：五言律诗

去岁山中客，曾为七夕吟。感时怀往昔，守拙到如今。生计田园薄，羁愁岁月深。不知牛女会，还识此时心。
上判簿（公姓王字宗道通经术有仁政）二首
作者：邓雅
朝代：明

金川劳簿领，政及鲁中牟。善教生民乐，除奸鬼魅愁。县衙春映草，更鼓月当楼。公退无馀事，群经自校雠。迂阔无生计，佣书到白头。岁寒松柏友，月俸稻粱谋。出处由天命，讴歌乐圣猷。承宣当告别，春色望龙楼。
上判簿（公姓王字宗道通经术有仁政）二首·其一
作者：邓雅
朝代：明
体裁：五言律诗

金川劳簿领，政及鲁中牟。善教生民乐，除奸鬼魅愁。县衙春映草，更鼓月当楼。公退无馀事，群经自校雠。
上判簿（公姓王字宗道通经术有仁政）二首·其二
作者：邓雅
朝代：明
体裁：五言律诗

迂阔无生计，佣书到白头。岁寒松柏友，月俸稻粱谋。出处由天命，讴歌乐圣猷。承宣当告别，春色望龙楼。
丙寅岁饥且旱祷而遂雨
作者：邓雅
朝代：明
体裁：古风

骄阳欲肆旱，我心日忧煎。摅衷诉真宰，甘雨倏沛然。况复连日阴，润泽斯能全。晨登陇亩间，眺望凉风前。嘉谷总生意，众草亦鲜妍。始知天地心，长育无枯偏。我生食破砚，亦有东皋田。年饥幸丰稔，喜极著斯篇。
中秋夜客中思亲
作者：邓雅
朝代：明
体裁：古风

明月今夕圆，良朋一时集。四坐各驩虞，中怀独忧悒。所忧浩无端，所慕嗟何及。清歌那忍闻，背面成悲泣。
中秋陪诸公燕集
作者：邓雅
朝代：明
体裁：古风

去年曾赴沧洲期，中秋对月哦新诗。今年此夕月仍好，却恨去年人易老。美人置酒开我愁，酒酣起舞仍歌讴。歌声激烈振林木，桂香冉冉风肃肃。月中白兔捣灵药，月殿霓裳奏仙乐。人间天上际佳期，笑把金杯恣欢谑。恣欢谑，情悠悠，古往今来春复秋。中天明月愿长满，四海诸公常共游。
丰年
作者：邓雅
朝代：明
体裁：古风

豳风世已远，王业今复隆。岂敢辞艰难，治本当力农。维时降甘雨，我稼已芃芃。一稔定可期，未私乃先公。公家毕租税，祭祀亦已供。饮酒日为乐，不知年岁终。
为吴叔昌题画扇
作者：邓雅
朝代：明
体裁：七言绝句

山中老树半荣枯，烟际茅亭似有无。白发两翁携稚子，衣冠疑是列仙徒。
为曾指挥题汉文帝细柳营劳军图
作者：邓雅
朝代：明
体裁：七言律诗

门深细柳未曾开，持节方知大驾来。天上恩光明日月，营中号令肃风雷。匡扶帝业非儿戏，竦动天颜羡将才。千载功名见图画，临风还拂旧尘埃。
久旱用廖南溟韵
作者：邓雅
朝代：明
体裁：古风

我有双剑恨不斩虹霓，虹霓日日天东横隔断，山东雨暗山西晴，良田六月尘埃生。官家租税乏供给，胥吏打门朝暮声。安得封书奏明主，下诏即免今年徵。君不闻府帖昨夜来点兵，汉官政化今又更，令民卖牛买剑东南征。伤哉大旱政如此，何不蠲租罢战纾民情。为邦乃以民为本，本固未必邦家倾。呜呼本固未必邦家倾，安民不战四海平。
九日
作者：邓雅
朝代：明
体裁：七言律诗

去年此日还为客，今岁重阳暂到家。黄菊不堪簪白发，西风休更落乌纱。新篘蚁瓮何妨醉，旧事龙山亦可誇。伫立盖峰千仞表，无穷幽思接烟霞。
九江口
作者：邓雅
朝代：明
体裁：五言律诗

路出九江口，山瞻五老峰。天高飞鹳鹤，浪暖化鱼龙。极目微茫外，扬帆浩荡中。观流问源委，巴蜀此相通。
云谷为玉笥道人赋
作者：邓雅
朝代：明
体裁：古风

幽意在云谷，高风怀考亭。东西虽异地，复此托嘉名。杳霭翠峰合，氤氲佳气生。窗虚白日晚，衣润暑天清。坐石对仙客，焚香观道经。松花宜酒味，泉响当琴声。窈窕绝尘鞅，逍遥违世情。何当托栖遁，服食致遐龄。
五老庆春图为子坚题
作者：邓雅
朝代：明
体裁：五言律诗

玉斝传椒醑，新年喜气多。东风如有约，五老适相过。列座衣冠旧，相看鬓发皤。主宾情烂漫，谈笑盼庭柯。
仲夏
作者：邓雅
朝代：明
体裁：古风

仲夏足时雨，良苗被东皋。辛勤毕农务，馀暇且游遨。携杖历阡陌，凉风吹鬓毛。公刘世已远，守拙谩希陶。
何同理和前韵见寄再用韵奉答
作者：邓雅
朝代：明
体裁：七言律诗

月轮初上綵云端，岩穴风生洞府寒。直欲仰天攀桂树，偶然吹笛坐蒲团。龙光上属星辰远，鹤驾东来海水宽。笑问何仙在何许，夜深应共汝乘鸾。
何大韶见访偶出失迎留题而去用韵答之
作者：邓雅
朝代：明
体裁：七言律诗

道人采药不曾閒，朝访南山暮北山。岂意轩车能远出，却过蓬荜竟空还。石泉未得同清赏，诗句能题慰老颜。自是阳春真寡和，妙音还在盛唐间。
何彦徽从军辽东其父往问因寄
作者：邓雅
朝代：明
体裁：五言律诗

令子三年戍，严君万里行。艰难俱可念，相见若为情。辽海悲闻鹤，天河愿洗兵。尺书将远意，归马看升平。
余客沧洲之上对月有怀路川何先生伯善寄此用代手简云
作者：邓雅
朝代：明
体裁：古风

峨峨华盖山，下有隐者流。餐松养性灵，筑室事藏修。岂曰薄轩冕，世异还归休。闭门恒著述，拄杖或夷犹。宇宙慨千古，烟霞娱一丘。相思对明月，羁思满沧洲。
余居金川玉笥之间以渔樵耕牧为乐赋诗四首
作者：邓雅
朝代：明

落日照广川，袅袅垂钓丝。远风忽徐来，飘飘吹我衣。彼物恒自得，此心澹忘机。渭川不可想，玄真乃吾师。白云满青山，山深云自閒。朝朝蹑萝径，伐木向云间。鸣鸟出幽谷，流泉响潺湲。负薪行且歌，世事无相关。郁郁墙下桑，芃芃陇上苗。开春理农务，生计愿丰饶。时雨夜来过，满田嘉穟抽。欣然顾儿女，一饱复何求。耕田藉牛力，牧养须及时。驱之入郊原，泉甘春草肥。扣角聊复歌，日暮徐徐归。从渠笑贫贱，颇胜蹈危机。
余居金川玉笥之间以渔樵耕牧为乐赋诗四首·其一
作者：邓雅
朝代：明
体裁：古风

落日照广川，袅袅垂钓丝。远风忽徐来，飘飘吹我衣。彼物恒自得，此心澹忘机。渭川不可想，玄真乃吾师。
余居金川玉笥之间以渔樵耕牧为乐赋诗四首·其三
作者：邓雅
朝代：明
体裁：古风

郁郁墙下桑，芃芃陇上苗。开春理农务，生计愿丰饶。时雨夜来过，满田嘉穟抽。欣然顾儿女，一饱复何求。
余居金川玉笥之间以渔樵耕牧为乐赋诗四首·其二
作者：邓雅
朝代：明
体裁：古风

白云满青山，山深云自閒。朝朝蹑萝径，伐木向云间。鸣鸟出幽谷，流泉响潺湲。负薪行且歌，世事无相关。
余居金川玉笥之间以渔樵耕牧为乐赋诗四首·其四
作者：邓雅
朝代：明
体裁：古风

耕田藉牛力，牧养须及时。驱之入郊原，泉甘春草肥。扣角聊复歌，日暮徐徐归。从渠笑贫贱，颇胜蹈危机。
余性资庸下学术空疏白首无成私窃自慨然先儒有言自天子以至于庶人未有不须友以成者乃作取友诗一章
作者：邓雅
朝代：明
体裁：古风

友道非细故，乃在人伦中。取友以辅仁，庶几反淳风。损友不可亲，益友宜与同。匪资共笑语，实赖相磨砻。取友不失人，德义日以充。所以君子心，此道尤敦崇。一日不获见，使我忧忡忡。槿心但朝暮，桂性宜春冬。陈雷与管鲍，令誉垂无穷。爰作取友诗，于以告群公。
余鼓琴山中常恨无知音者钟期既遇奏流水以何惭乃借大镛韵赋诗一首以写琴中之趣并奉诸君一笑云尔
作者：邓雅
朝代：明
体裁：七言律诗

天风萧萧吹树林，石泉泠泠清我心。呼儿洒埽旧茅屋，坐石拂拭焦桐琴。钟期自可听流水，季子何用誇黄金。故人于我喜同调，为君弹作苍龙吟。
偶题
作者：邓雅
朝代：明
体裁：古风

平生寡嗜欲，所好在吟诗。朝夕吟不已，鬓边已成丝。幼女颇解事，长跪陈戒辞。吟止适情性，勿使精神疲。深感吾女言，而我乐在兹。一日不吟咏，满怀动忧思。阿女顾予哂，予心还自怡。春风入庭院，花阴满前墀。清兴不可遏，把笔更须题。
元正后雪霁过邻曲
作者：邓雅
朝代：明
体裁：古风

晴岫消冻雪，春郊布熙阳。嘤嘤幽鸟鸣，静听如调簧。兴怀访故交，徐步登前冈。石窦通泉脉，林隈散梅香。稍欣得胜地，复喜升华堂。交庆遇岁始，共语思时康。愿言课孙子，读书力农桑。
兰雪堂铭
作者：邓雅
朝代：明
体裁：四言诗

乾坤清气，人物所钟。幽兰洒雪，虚室生风。兰有芳馨，雪乃洁白。孰能比之，君子之德。君子之德，薰陶以成。我铭斯堂，世守幽贞。
兵后访西乡宗族
作者：邓雅
朝代：明
体裁：五言律诗

西乡丧乱后，宗族几家存。吊古宁无恨，分流本共源。紫苔荒旧业，乔木尚清门。太傅留祠庙，高风百世论。
冬夜怀曾君季孙何君有大
作者：邓雅
朝代：明
体裁：古风

良夜霜气肃，繁星丽高天。微风响残叶，徙倚临前轩。时物有荣悴，容华非昔年。人生会能几，忆别心烦悁。
冰壶为宋一俊赋
作者：邓雅
朝代：明
体裁：五言律诗

表里俱澄澈，光涵一室中。浑疑广寒月，落在水晶宫。冷沁神仙骨，形全造化功。平生爱萧爽，拟入访壶公。
出还
作者：邓雅
朝代：明

将归怀百感，及门愈悲酸。入室见虚位，痛哭惟凭棺。穗帷起悲风，白日凄以寒。九泉不可作，长夜何漫漫。月缺有时满，壁毁终难完。庄生自旷达，我独摧心肝。
出还
作者：邓雅
朝代：明
体裁：古风

将归怀百感，及门愈悲酸。入室见虚位，痛哭惟凭棺。繐帷起悲风，白日凄以寒。九泉不可作，长夜何漫漫。月缺有时满，壁毁终难完。庄生自旷达，我独摧心肝。
凿井
作者：邓雅
朝代：明
体裁：五言律诗

移家修竹里，凿井屋西偏。未尽两日力，能通三尺泉。味甘同玉液，色湛见青天。颇快慈亲饮，容颜胜去年。
别医士彭碧清
作者：邓雅
朝代：明
体裁：五言律诗

我爱彭居士，苍颜复古心。医名著江海，隐兴在山林。放鹤云霄远，烧丹岁月深。相逢忍相别，把臂欲沾襟。
别陈积中
作者：邓雅
朝代：明
体裁：七言律诗

石桥山路雪霏霏，十里寒梅照客衣。宗悫谩怀投笔去，陈抟还喜束书归。万株松桂烟霞老，二顷田园雨露肥。想得故园今夜月，弟兄尊酒奉庭闱。
别陈自得
作者：邓雅
朝代：明
体裁：七言律诗

四年来往槎溪路，踏破溪边几片云。岁晏可怜犹是客，情深那忍即辞君。故园梅蕊还相忆，后夜猿声不可闻。我正黑头君未老，一尊他日更论文。
到江西
作者：邓雅
朝代：明
体裁：七言律诗

朔风吹雁不成行，独起掀蓬思渺茫。万里青天看北斗，数声柔橹下西江。滕王旧阁何年废，孺子高名百世香。我欲题诗纪形胜，气冲牛斗笔如杠。
勤有斋铭
作者：邓雅
朝代：明
体裁：四言诗

民生在勤，勤则不匮。我思古人，实获我志。乾乾夕惕，君子法之。孜孜为善，圣贤同归。朝斯夕斯，勤学不息。悦我诗书，芥视金璧。人多逐利，惟义是从。人多偷安，日省厥躬。先知艰难，后乃可逸。佩服训辞，始终不失。
北平捡挍谢叔宾左迁广东仁化县幕职复以朝贺后期谪云南安置余与叔宾为姻友昔别各泪下沾衣今相去万里而三载不面乌得无离别之情哉
作者：邓雅
朝代：明
体裁：古风

别泪不可忍，相思心愈伤。云南瘴疠地，十月无冰霜。天运有往复，圣情思否臧。终看沐休泽，僶俛安其常。
北平捡挍谢叔宾谪官岭南诗以寄之
作者：邓雅
朝代：明
体裁：古风

幽燕春苦寒，岭海冬尚热。寒暑君备尝，相思最愁绝。君怀自夷旷，君心秉贞节。所愿济斯民，艰难底须说。皇天幸无私，白日照丹阙。
医士李兼善欧乡人持其祖嵩可所编运气书一卷乃元吴文正公澄为之序引以示余余嘉之因题五言四韵于其后
作者：邓雅
朝代：明
体裁：五言律诗

纷纷事医术，李氏独专门。学究内经秘，心知万化原。著书忘岁月，种杏满林园。抚卷怀先哲，题诗付后昆。
午睡初醒景与意会援笔赋此
作者：邓雅
朝代：明
体裁：古风

绿阴满庭户，苔色上阶除。数声幽禽语，一枕清梦馀。起视日将午，隐几观残书。陶然若有得，心存太古初。
南津夜泊
作者：邓雅
朝代：明
体裁：七言律诗

南津桥头明月多，客船夜泊发讴歌。五更霜寒闻画角，千里帆开扬素波。朝廷有道恤耆老，天地无私含太和。妙音伫听奏韶濩，九重城阙高嵯峨。
卧云窗为简伯原作
作者：邓雅
朝代：明
体裁：七言律诗

竹床何处宜高卧，玉笥西头有白云。阴过石栏常缥缈，气通窗隙更氛氲。衣裳润透秋先到，林壑寒迷日易曛。我亦山中卧云者，不思弘景即思君。
又答娄良器
作者：邓雅
朝代：明
体裁：七言律诗

閒把新诗卷里看，风流不似孟郊寒。才高共惜年犹小，别久还惊月又团。庭树叶飞秋思阔，塞鸿声断海天宽。明朝拟访严君去，为说名家有凤鸾。
又答曾彦敬
作者：邓雅
朝代：明
体裁：七言律诗

林下柴门傍水安，满林风露桂花寒。层崖耸翠千寻险，明月当空一镜团。云气恍疑蓬岛近，水光犹似鉴湖宽。无穷物色谁能赋，同辈文章五色鸾。
友人张季伦喜予五言古体蒙见和赋此为谢
作者：邓雅
朝代：明
体裁：古风

东坡慕渊明，往往和其诗。顾我复何人，谬蒙君子推。林园无异欢，吟咏每忘疲。感君屡赓歌，恍若奏金徽。魏晋世已远，高风今见之。七襄不成报，临风渺予思。
友人陈仁辅好古之士也效古体以赠之
作者：邓雅
朝代：明
体裁：古风

古人不可亲，古道不可离。古貌人所见，古心谁得知。陈君颇好古，要我题古诗。诗古读风雅，道古仰庖羲。怀古在鸿荒，感古长歔欷。
句
作者：邓雅
朝代：明

鳌足立四极，钟山蟠一龙。
吉文罗允瞻作时思堂以祀先而又闵其妇翁萧君彝翁死义而无后乃附祭于堂
作者：邓雅
朝代：明
体裁：五言律诗

萧君死节义，罗氏重彝伦。礼谨春秋祀，恩隆内外亲。九京宁有憾，两姓幸相因。千载斯堂在，闻风亦怆神。
同里姚观澜昆弟新楼诗以贺之
作者：邓雅
朝代：明
体裁：七言律诗

姚家兄弟无与俦，前后突兀成高楼。棣华春日自相照，燕子东风还独留。八窗云气连玉笥，四壁图画看瀛洲。若非仙骨宁好此，祝君小住三千秋。
吴城山
作者：邓雅
朝代：明
体裁：七言律诗

西湖水落天风寒，维舟又上吴城山。禅林楼阁烂金碧，洞府神仙鸣佩环。浩浩乾坤宽眼界，翩翩鸾鹤下云间。登临正乐催行急，诏许龙墀趁晓班。
吴城山听碧山上人讲法华经
作者：邓雅
朝代：明
体裁：七言绝句

飘飘空里落天花，静听山僧讲法华。我亦平生无住著，白云深处即为家。
和丁御史子坚夏夜作
作者：邓雅
朝代：明
体裁：七言律诗

暗水无声傍竹流，栖禽未定忽啁啾。月当虚牖才深夜，风入高松似早秋。壮节有怀丁御史，旧家空忆汉诸侯。文章黼黻山房重，一榻萧然也自由。
和何克敬春行
作者：邓雅
朝代：明
体裁：七言律诗

久别云林学道人，不知何处复相亲。数声啼鸟千山雨，万个垂杨一市春。渔钓昔闻周隐士，讴吟今作汉遗民。南邻及见新题在，把卷临风字字珍。
和何大韶韵
作者：邓雅
朝代：明
体裁：七言律诗

白云深处结茅庐，门掩松筠宿雨馀。正尔寻仙游洞府，不知骑马到阶除。莓苔未埽经行迹，蕉叶仍留去后书。近辱贻诗多好语，始知名下士非虚。
和何质夫见寄
作者：邓雅
朝代：明
体裁：七言律诗

我游群玉烟霞洞，尔爱东桥水竹居。两地共怜风景好，十年真与世情疏。秋风白酒岩前菊，夜雨青灯案上书。多谢向来贻锦字，至今光彩照茅庐。
和刘俊钦华表鹤
作者：邓雅
朝代：明
体裁：古风

辽东城上风凄凄，华表柱头秋月辉。千年白鹤作人语，至今闻者为伤悲。伤悲复伤悲，今古悠悠无尽时。何当服食生羽翼，还从海上寻安期。
和刘俊钦将进酒
作者：邓雅
朝代：明
体裁：古风

蒲萄酒，鹦鹉杯，举杯纵赏酴醾开。翠裾红袖缓歌舞，戏蝶游蜂纷往来。人生及时且为乐，莫待花残春寂寞。宾朋满座酒满缸，花前袖惹春风香。少年此乐殊未央，祗恐两鬓成秋霜。愿招松乔与对饮，乞取海上长生方。
和北平检校谢叔宾
作者：邓雅
朝代：明
体裁：七言律诗

小年曾拟上幽燕，老去仍栖玉笥前。种秫欲求田二顷，穷经初学礼三千。昼閒树影琴边落，夜静溪声枕上传。寂寞山房求赋咏，思君点检白云篇。
和周德川春夜听雨
作者：邓雅
朝代：明
体裁：七言律诗

山雨潇潇鸡乱鸣，竹林风起薄寒生。斜沾笔架应千点，暗滴苔阶正五更。树尾残花从摆落，陇头嘉谷自生成。只怜未罢东吴战，遍野尸骸不可耕。
和张伯温秋兴三首
作者：邓雅
朝代：明

知君隐处白云峰，俗意都无在眼中。树底宴酣思卧石，竹间棋罢欲乘风。冥心会究天人学，老笔能参造化功。稍待尘清无战伐，袖书还谒帝王宫。井梧摇落露漙漙，客子愁怀强自宽。题柱昔如司马壮，赋诗今作孟郊寒。君从废后榛芜盛，道至穷时出处难。安得南州早宁静，读书耕稼足为欢。白云深处扫莓苔，坐啸蒲团日几回。中野只闻豺虎斗，空庭那见凤凰来。将非李愬参油幕，士仿陶潜托酒杯。时世不同家业尽，荜门斜傍竹篱开。
和张伯温秋兴三首·其一
作者：邓雅
朝代：明
体裁：七言律诗

知君隐处白云峰，俗意都无在眼中。树底宴酣思卧石，竹间棋罢欲乘风。冥心会究天人学，老笔能参造化功。稍待尘清无战伐，袖书还谒帝王宫。
和张伯温秋兴三首·其三
作者：邓雅
朝代：明
体裁：七言律诗

白云深处扫莓苔，坐啸蒲团日几回。中野只闻豺虎斗，空庭那见凤凰来。将非李愬参油幕，士仿陶潜托酒杯。时世不同家业尽，荜门斜傍竹篱开。
和张伯温秋兴三首·其二
作者：邓雅
朝代：明
体裁：七言律诗

井梧摇落露漙漙，客子愁怀强自宽。题柱昔如司马壮，赋诗今作孟郊寒。君从废后榛芜盛，道至穷时出处难。安得南州早宁静，读书耕稼足为欢。
和曾叔子山居韵
作者：邓雅
朝代：明
体裁：七言律诗

盛时楼阁倚岧峣，乱后幽栖兴转饶。晴日捲帘花照地，晚凉吹管鹤冲霄。拟寻黄绮居商岭，懒学严徐入汉朝。明日登临向何处，看棋应逐洞中樵。
和艾子村有感
作者：邓雅
朝代：明
体裁：七言律诗

生不逢时奈若何，六年丧乱饱经过。闻鸡自笑刘琨舞，扣角谁怜宁戚歌。华屋兵馀芳草合，小园春尽落花多。躬耕岂是男儿事，勖尔明经赴后科。
和陈积中见寄二首
作者：邓雅
朝代：明

华馆春风绮席宽，绿杨斜荫石阑干。鹅黄杜酒浮银瓮，雪白吴盐出翠盘。花外笋舆添散逸，行间棋局乐平安。主人好事能供给，长铗由来不用弹。麻鞋紧系布袍宽，世事纷纭总不干。泛菊每求陶令酒，盛蔬拟借石生槃。家贫最喜庭闱健，主圣终期社稷安。况有故人能慰藉，取琴同坐竹边弹。
和陈积中见寄二首·其一
作者：邓雅
朝代：明
体裁：七言律诗

华馆春风绮席宽，绿杨斜荫石阑干。鹅黄杜酒浮银瓮，雪白吴盐出翠盘。花外笋舆添散逸，行间棋局乐平安。主人好事能供给，长铗由来不用弹。
和陈积中见寄二首·其二
作者：邓雅
朝代：明
体裁：七言律诗

麻鞋紧系布袍宽，世事纷纭总不干。泛菊每求陶令酒，盛蔬拟借石生槃。家贫最喜庭闱健，主圣终期社稷安。况有故人能慰藉，取琴同坐竹边弹。
和龚先之陪定子静宴临清楼所作
作者：邓雅
朝代：明
体裁：七言律诗

小队同游趣不稀，元戎应恨得君迟。草肥沙上青骢马，日绚城头赤羽旗。紫酒临风娱翠袖，胆瓶和露插花枝。幕中宾客如君少，横槊閒能共赋诗。
哀诗录寄富溪朱孝子且以自哀吾母云
作者：邓雅
朝代：明
体裁：古风

吾母久已殁，汝母亦不存。哀哉不有母，何由生我身。幼小俱失怙，丧乱家益贫。衣食仰慈母，教育乃成人。母殁身独在，再见嗟无因。慈乌未返哺，哀鸣夜达晨。呼天杳不闻，痛恨何由伸。母德实深厚，至哉比坤元。报答恐无地，扬立当显亲。曾参有明训，与子书诸绅。
哭兄伯让生（至治丙寅以甲午岁饥因商遇寇害）
作者：邓雅
朝代：明
体裁：五言律诗

重利轻生死，哀哉负所天。青山空有恨，白骨葬无阡。忍听慈亲哭，谁为弱弟怜。几回风雨夜，欹枕泪潺湲。
哭出家从祖德林真人
作者：邓雅
朝代：明
体裁：七言绝句

万里天风送佩珂，一丘烟雨暗松萝。伤心二十四涧水，不及诸孙涕泪多。
哭同邑何先生敬修因追悼曾侍郎得之
作者：邓雅
朝代：明
体裁：七言律诗

前年祖送曾礼部，此日又吊何先生。文章传世如不死，德义持身俱可贞。五桥流水自呜咽，翠屏落月犹凄清。哀歌一曲别千古，二老有知那忍听。
喜雨二首
作者：邓雅
朝代：明

甘泽被丘园，良苗似膏沐。杖藜恣逍遥，满眼生意足。野饮携匏樽，农谈过邻曲。躬耕幸有年，何用干微禄。簪缨世所荣，犁锄我所安。况兹蒙润泽，岂复忧饥寒。园中摘蔬果，案上罗杯盘。诸孙戏我侧，俯仰良可观。山妻顾予笑，自足平生欢。
喜雨二首·其一
作者：邓雅
朝代：明
体裁：古风

甘泽被丘园，良苗似膏沐。杖藜恣逍遥，满眼生意足。野饮携匏樽，农谈过邻曲。躬耕幸有年，何用干微禄。
喜雨二首其二
作者：邓雅
朝代：明
体裁：古风

簪缨世所荣，犁锄我所安。况兹蒙润泽，岂复忧饥寒。园中摘蔬果，案上罗杯盘。诸孙戏我侧，俯仰良可观。山妻顾予笑，自足平生欢。
喜雨寄诸友
作者：邓雅
朝代：明
体裁：古风

仲夏风雨多，萧萧凉气生。凭轩望原野，品物皆敷荣。唐虞在上位，海宇际升平。丰年况有象，一饱更无营。喜来赋新诗，持用寄高朋。
喜雨示诸生
作者：邓雅
朝代：明
体裁：古风

乾坤开泰运，时和致年丰。仲夏甘雨足，黍苗既芃芃。清晨出东郊，谈笑值田翁。辛勤乃有获，卤莽难希功。感此还自叹，耕学理则同。从兹共勉励，无使愧良农。
四皓对弈图
作者：邓雅
朝代：明
体裁：古风

山中茹紫芝，石上弈残棋。胜负本无意，行藏斯有时。高风惟见画，白发总成丝。抚卷怀千古，微公汉祚危。
圣主得贤良诗
作者：邓雅
朝代：明
体裁：古风

高天罗万象，巨海纳众流。盛世逢休明，俊彦皆罗搜。虞舜举元凯，汤武用伊周。典谟训万代，仁化洽九州。吾皇法古圣，令德日以修。求贤不暇食，日为苍生忧。杞梓入廊庙，樗栎在林丘。作诗继雅颂，亦足赞皇猷。
夏日有怀丁御史
作者：邓雅
朝代：明
体裁：古风

永昼倦烦燠，披襟倚南窗。浮云忽凝阴，鲜飙喜微凉。心境适澄静，翛然尘虑忘。故人应此际，高卧到羲皇。
外甥吴缉字克熙洪武十二年二月客死于景陵时年二十八余哭之恸赋此以志余哀
作者：邓雅
朝代：明
体裁：古风

人生天壤间，脩短难一致。吾甥昔四人，今焉只存二。缉也颇聪明，风骨亦殊异。总角事诗书，英年总材艺。山林厌拘束，湖海多意气。辞亲远服贾，霜雪逼残岁。昆弟争挽留，同侣复牵制。别去一月馀，还附手书至。悲风忽重来，闻作景陵鬼。景陵在何方，西北数千里。黯黯荆山云，茫茫汉江水。白骨埋黄沙，荒阡复谁祭。吁嗟乎苍天，夺汝竟何意。恶草常蔓延，幽兰易凋悴。我思平生情，悽怆裂肝肺。亲老子尚孩，相看祗垂泪。汝父客岭南，归骨已无计。汝复没他乡，不鉴覆辙弊。作诗招汝魂，仍以戒后世。
夜坐有怀丁御史子坚
作者：邓雅
朝代：明
体裁：古风

山斋夜岑寂，落木含凄风。青灯照孤影，幽思浩无穷。人生无定居，飘转如飞蓬。美人在何许，使我心忡忡。援琴复置之，默坐想音容。
夜宿孤山次王永安韵
作者：邓雅
朝代：明
体裁：七言律诗

四山阴阴云气昏，杖藜偶出游南村。故人邀我启蓬户，清夜置酒盈匏樽。菊松泉石自可赏，富贵功名安足论。人生所贵在勤学，明日读书还闭门。
夜宿黄氏山庄
作者：邓雅
朝代：明
体裁：五言排律

为爱溪山好，来游趁晚凉。淡烟芳草径，华屋白云庄。环合峰千叠，阴森树两行。制衣思薜荔，濯足爱沧浪。地胜嚣尘远，居幽兴味长。移床风涤暑，展席月流光。共说青囊秘，频分紫笋香。明朝携竹杖，重与望前冈。
夜泊南康
作者：邓雅
朝代：明
体裁：五言律诗

向夕扁舟系，南康一水遥。角声云外响，灯影浪中摇。漂泊怜衰鬓，讴歌答圣朝。北风阻行色，明发待齐桡。
夜雨倏霁月色清朗起视天宇怅然有故人之想遂赋此奉呈娄君仲实为翌日游岩之约云
作者：邓雅
朝代：明
体裁：七言律诗

向夕篝灯风雨声，中宵启户月华明。青天万里看无尽，旅馆三更睡不成。才薄岂堪明主用，交深长忆故人情。重岩细菊仙家酒，明日相期作伴行。
大风诗次韵
作者：邓雅
朝代：明
体裁：七言律诗

阴壑霜飞应早冬，又拈骚笔赋雄风。山河只在寒声里，草莽同归杀气中。黯黯尘沙飞白昼，飘飘鹰隼上晴空。曾闻汉主歌丰邑，猛士能成万里功。
太白墓
作者：邓雅
朝代：明
体裁：古风

呜呼李太白，今古诗之豪。心胸自可小溟渤，富贵何如轻羽毛。平生所乐在诗酒，醉来笔涌春江涛。贵妃捧砚足荣宠，天子赐之宫锦袍。风流既往不复见，残膏剩馥沾吾曹。吾曹碌碌不足数，采石江头拜诗祖。当年捉月事渺茫，千载清风一抔土。
奉呈族叔
作者：邓雅
朝代：明
体裁：七言律诗

雪洒梅窗酒共斟，一时风致百年心。杜陵乱后居茅屋，阮籍閒来访竹林。镜里不曾看白发，床头休恨散黄金。古来贤士多贫贱，留得声名直到今。
奉和丁御史游南山韵
作者：邓雅
朝代：明
体裁：七言律诗

六石参天颇怪奇，白云深处有灵祠。山开万古烟霞洞，松偃千年雨露枝。仙客吹笙同子晋，居人学圃愧樊迟。从今此地还增价，崖壁长留御史诗。
奉和曾伯曼韵
作者：邓雅
朝代：明
体裁：七言律诗

庐陵学者皆名流，一士肄业韩堂秋。飞腾未得进士举，模范独许乡人求。春风童冠乐吟咏，暮雨江山怀钓游。近日传闻避豺虎，举家寄食来吾州。
奉和李如愚见寄
作者：邓雅
朝代：明
体裁：五言律诗

老鹤千年寿，閒云一片心。乾坤今古事，风月短长吟。宦族西平远，仙家玉笥深。何当骑白鹿，閒暇一相寻。
奉柬曾进士得之
作者：邓雅
朝代：明
体裁：七言律诗

翠屏万仞摩苍穹，下有志士才且雄。读书不厌一万卷，食禄犹待三千钟。大鹏低飞簸海水，老鹤独立鸣天风。常时惯见车马客，开馆坐对仙岩松。
奉答陈三径
作者：邓雅
朝代：明

先生寓隐南溪上，绝胜王维住辋川。袅袅钓丝閒白日，悠悠箫管醉凉天。松杉午荫门前路，鹅鸭秋盈雨外田。何必更为干禄计，咏怀时有白云篇。犬吠鸡鸣宅舍偏，武陵风物晋山川。玉堂金马知何处，流水桃花别有天。李白豪雄偏爱酒，韩公老大欲求田。向来赖寄新珠玉，报答终惭月露篇。
奉答陈三径·其一
作者：邓雅
朝代：明
体裁：七言律诗

先生寓隐南溪上，绝胜王维住辋川。袅袅钓丝閒白日，悠悠箫管醉凉天。松杉午荫门前路，鹅鸭秋盈雨外田。何必更为干禄计，咏怀时有白云篇。
奉答陈三径·其二
作者：邓雅
朝代：明
体裁：七言律诗

犬吠鸡鸣宅舍偏，武陵风物晋山川。玉堂金马知何处，流水桃花别有天。李白豪雄偏爱酒，韩公老大欲求田。向来赖寄新珠玉，报答终惭月露篇。
奉简罗渊泉（字民览吉水人涧谷先生从孙）
作者：邓雅
朝代：明
体裁：古风

豫章先生八十馀，有才不仕山林居。黄尘黑雾暗沧海，白发青灯看古书。古书丧乱今馀几，六籍澜翻口能记。喜寻玉笥云松巢，懒谒金台朱紫贵。帐前弟子列两行，弦歌事业相颉颃。先生冠带坐终日，嬉笑怒骂皆文章。有时吟咏长松下，珠玉联篇妙无价。兰苕翡翠徒纷纭，词高义正关风化。謇余废学今有年，喜来侍坐春风前。沛然议论何所似，倒挽银河倾九天。梁颢科名今已矣，方干云卧终能比。老怀浩荡谁得知，我作长歌歌未已。玉山高高春雨沱，淦江滚滚明月波。水流不尽山不老，从此无如才思何。
奉饯外舅之襄阳
作者：邓雅
朝代：明
体裁：五言排律

外舅襄阳去，江南草绿时。夕阳沙上酒，旧雨卷中诗。云断吴天隔，舟行楚岸移。浩歌明月上，长啸远风吹。到想春将尽，居应地最宜。鹿门深草木，汉水净凫鹥。庞老神仙宅，羊公德政碑。览奇应有作，感旧莫生悲。六矢男儿事，千金贾客赀。此行虽特达，早发故园思。
姚公观澜被里人诬讼死于金陵作诗哀之
作者：邓雅
朝代：明
体裁：七言律诗

双桂楼前不忍过，思君惟有泪成河。朋游自此相知少，世事从前未悟多。玉笥冷猿啼树里，金陵白骨返山阿。一时愤死千年恨，茅茹相连奈否何。
学山诗为徐县丞伯澄作（祖晚山父如山故自号学山）
作者：邓雅
朝代：明
体裁：古风

天行本无停，一息可万里。人学法乎天，乾乾讵能已。譬如欲为山，初焉覆一篑。岂暇计岁功，未成安可止。一朝成高山，万古蓄元气。云雾含氤氲，松柏蔼苍翠。庙堂需栋梁，风雨资大庇。未成一篑者，视此宁不愧。伟哉学山翁，善学足继志。罔俾眉山人，专美假山记。
孺子亭观东湖
作者：邓雅
朝代：明
体裁：五言律诗

西山含夕照，征棹泊钟陵。未上滕王阁，先游孺子亭。古今留胜迹，江海寄閒情。试问东湖水，何人此濯缨。
安庆吊青阳先生余廷心
作者：邓雅
朝代：明
体裁：七言律诗

江云淡淡江水清，吊古又上舒州城。青阳先生不可见，群玉山人空复情。一门骨肉死贞节，千古文章留姓名。高风激烈孰能比，李黻守潭当并称。
宜咏楼
作者：邓雅
朝代：明
体裁：五言律诗

危楼供远眺，髣髴在黄州。翠合群山晚，凉生万竹秋。古今怀胜迹，天地汎虚舟。此兴宜高咏，浮名不用求。
客中寄文彬
作者：邓雅
朝代：明
体裁：五言律诗

细雨清明近，幽斋白日长。怀君当此际，为客在他乡。有恨花随水，无情鬓易霜。遥知故园竹，新笋过邻墙。
客中春望有怀永平毛教谕弘济西安何大使维翰
作者：邓雅
朝代：明
体裁：五言律诗

青山长不改，白发日偏多。客思迷芳草，年华逐逝波。旧交成契阔，往事亦蹉跎。西北关山远，相思奈若何。
客中有怀何大镛朱学渊
作者：邓雅
朝代：明
体裁：五言律诗

去岁重阳日，曾同醉菊花。别来无雁信，望断惜春华。风雨江亭暮，云山客路赊。思君才入梦，厌杀乱啼鸦。
客中有感用韵呈丁御史
作者：邓雅
朝代：明
体裁：七言律诗

百花时节雨疏疏，未得还家训阿符。常恐白头虚岁月，且将黄卷理虫鱼。长吟慷慨思归日，旧业萧条战伐馀。却羡故人丁御史，题桥不愧马相如。
客中逢乡人得家中消息
作者：邓雅
朝代：明
体裁：古风

去家不忍别，久客遂忘还。忽见故乡人，与语增戚颜。比邻害疵疠，群从亦凋残。所幸一室安，卫生良独艰。语终对斜日，一鸟鸣空山。意存恍惚际，心在悲喜间。
客夜
作者：邓雅
朝代：明
体裁：古风

窗虚映华月，砌冷鸣寒螀。悄悄客怀薄，沉沉冬夜长。经时去茅屋，百念生蒲床。年华等流水，鬓发明秋霜。何如守玄默，归卧南山阳。
客夜
作者：邓雅
朝代：明

芙蓉叶上雨潇潇，一盏残灯照寂寥。久客不堪乡思苦，谁家儿女又吹箫。洞箫吹彻思悠悠，云散江天月满楼。倚遍阑干风露冷，数声孤雁落沧洲。
客夜·其一
作者：邓雅
朝代：明
体裁：七言绝句

芙蓉叶上雨潇潇，一盏残灯照寂寥。久客不堪乡思苦，谁家儿女又吹箫。
客夜·其二
作者：邓雅
朝代：明
体裁：七言绝句

洞箫吹彻思悠悠，云散江天月满楼。倚遍阑干风露冷，数声孤雁落沧洲。
客归与舍弟仲言从弟季言宴集
作者：邓雅
朝代：明
体裁：五言律诗

昔别怜桑梓，今还抚菊松。入门儿女笑，展席弟兄同。岁月全生计，衣冠尚古风。怡怡有真乐，往事愧飘蓬。
客归遣兴
作者：邓雅
朝代：明
体裁：古风

旅馆厌逢迎，还家少来往。山风时自生，淅沥有清响。无言玩羲爻，阴阳识消长。动静各有机，澄心得所养。
客馆岁暮别友人
作者：邓雅
朝代：明
体裁：古风

斋居仅一亩，旅寓将五旬。盈几散书帙，并坐俨冠绅。从容谈妙道，彼此乐清贫。灯孤不成寐，岁晏喜相亲。寒气正催雪，梅香偏袭人。情深忍离别，诗就写慇勤。
客馆辞归
作者：邓雅
朝代：明
体裁：五言律诗

铁冠兼卉服，老去乐清贫。流水琴中趣，閒云物外身。竹房留客惯，花径弄孙频。自有幽栖处，喧嚣颇厌人。
家舅和前韵示余因再用韵奉寄
作者：邓雅
朝代：明
体裁：七言律诗

南郊庙前溪水流，紫盖峰下梧桐秋。片云相隔不可会，两屩未閒何所求。荒城厌见豺虎乱，深谷喜同麋鹿游。吾舅安居莫叹息，杜陵多难留鄜州。
寄临江道纪王默渊
作者：邓雅
朝代：明
体裁：五言律诗

圣代兴玄教，真人领篆章。道书藏玉笥，官舍倚清江。已羡承恩泽，终能肃纪纲。惊看斩邪剑，每夜吐光芒。
寄九仙观道士陈子雍
作者：邓雅
朝代：明
体裁：五言律诗

虬髯披鹤氅，道气养丹田。身外元无事，山中别有天。姓名仙籍注，文字世人传。我有菖蒲鼎，相期煮石泉。
寄何伯善先生二首
作者：邓雅
朝代：明

华盖峰高耸碧霄，先生栖息绝尘嚣。门前松菊存三径，事下文章冠六朝。雅道久时传弟子，宦情今已托渔樵。相知最恨相从晚，怅望云山百里遥。浮生已入无闻境，几度临风感慨深。朽腐不堪同草木，辛勤犹自惜光阴。藏书小结山中屋，对月常弹膝上琴。一寸苦心谁为写，先生留墨重千金。
寄何伯善先生二首·其一
作者：邓雅
朝代：明
体裁：七言律诗

华盖峰高耸碧霄，先生栖息绝尘嚣。门前松菊存三径，事下文章冠六朝。雅道久时传弟子，宦情今已托渔樵。相知最恨相从晚，怅望云山百里遥。
寄何伯善先生二首·其二
作者：邓雅
朝代：明
体裁：七言律诗

浮生已入无闻境，几度临风感慨深。朽腐不堪同草木，辛勤犹自惜光阴。藏书小结山中屋，对月常弹膝上琴。一寸苦心谁为写，先生留墨重千金。
寄何叔敬兄弟
作者：邓雅
朝代：明
体裁：五言律诗

一别踰三月，相思复几回。山林多胜事，伯仲总英才。旧集题华鄂，新居辟草莱。遥知风月夜，綵侍进霞杯。
寄何幼恭（时余失内助幼恭年将五十生子甫及一周而失之俱可恸也）
作者：邓雅
朝代：明
体裁：五言律诗

我有悼亡戚，君怀无后忧。暮年那见此，老泪不能收。世事恍如梦，江波空自流。吟诗聊自遣，寄赠若为酬。
寄兴平税使何维翰
作者：邓雅
朝代：明
体裁：古风

自古有离别，余今独伤悲。关河数千里，辗转劳梦思。时序倏以迁，容鬓日以衰。萧萧朔风寒，杳杳孤鸿飞。欲往良独艰，相见讵有期。商歌意无限，零泪忽沾衣。
寄刘季恭
作者：邓雅
朝代：明
体裁：七言律诗

何君岩上凉如水，曾与弹琴坐石床。夜久松风吹鬓发，月高花露湿衣裳。别来每记当时乐，老去终非少日狂。何日重寻旧游处，洞仙频约醉壶觞。
寄刘宇泰
作者：邓雅
朝代：明
体裁：七言律诗

十年不见刘隐居，闭门读尽山中书。固知风月满怀抱，还想雪霜侵鬓须。江山远隔离思苦，鸿雁不来音问疏。何时访我群玉洞，共拂岩花倾酒壶。
寄刘尚书子高
作者：邓雅
朝代：明
体裁：七言律诗

几回献赋登青琐，一笑还山卧紫烟。诰命已荣天子赐，文章犹重世人传。玄都任种桃千树，栗里宜耕秫满田。久仰高名誇盛业，却惭疏懒负华年。
寄刘进士伯琛
作者：邓雅
朝代：明

旧交多寂寞，高士近何如。白首穷经传，青山绕屋庐。种松招海鹤，俯槛爱池鱼。养素无荣辱，心存太古初。伊昔曾相见，论诗一解颜。别来经岁月，望断隔云山。抚事偏多感，逃名且自閒。葛峰多胜迹，那得共跻攀。
寄刘进士伯琛·其一
作者：邓雅
朝代：明
体裁：五言律诗

旧交多寂寞，高士近何如。白首穷经传，青山绕屋庐。种松招海鹤，俯槛爱池鱼。养素无荣辱，心存太古初。
寄刘进士伯琛·其二
作者：邓雅
朝代：明
体裁：五言律诗

伊昔曾相见，论诗一解颜。别来经岁月，望断隔云山。抚事偏多感，逃名且自閒。葛峰多胜迹，那得共跻攀。
寄刘隐君云庄
作者：邓雅
朝代：明
体裁：七言排律

前代衣冠数二刘，云仍几叶学弓裘。吟诗自可传千里，习隐惟闻守一丘。门外竹松还引径，花间池沼更通流。藏修有道书连屋，富贵无心雪满头。久喜孙登同啸傲，却如颜阖避徵求。冥鸿一去云霄迥，白鹤孤飞岛屿幽。对月想弹流水操，乘风未汎剡川舟。相思日夕情如海，何日芳尊话倡酬。
寄医士李性善
作者：邓雅
朝代：明
体裁：五言律诗

白首攻医业，青山养道心。药炉犹伏火，杏树已成林。岁月仙家永，尘氛世虑深。欲过龙虎峡，相即坐松阴。
寄吴六舅从吾先生
作者：邓雅
朝代：明
体裁：五言律诗

儒名推令族，吾舅冠群伦。但倚文为富，休论病是贫。莓苔深巷雨，花木故园春。近想多新作，犹烦远寄频。
寄吴嘉靖
作者：邓雅
朝代：明
体裁：五言律诗

明月照江阁，北风吹树林。数声何处雁，两地故乡心。梦里频相见，愁来自不禁。归程须早计，莫待岁华侵。
寄吴孔文
作者：邓雅
朝代：明
体裁：五言律诗

寒风吹野树，白雁起汀沙。渺渺长江去，曛曛落日斜。半生同作客，两地各思家。岁晏吴溪上，梅开几树花。
寄周主事文瞻二首
作者：邓雅
朝代：明

天上辞荣日，山中养道年。閒将玉箸篆，写出白云篇。夜月蒲萄酒，秋风䆉稏田。知君有真乐，那得共盘旋。寂寞山房里，思君未识君。空瞻一片月，还隔几重云。伐木莺求友，巢松鹤不群。物情与人事，感叹不堪闻。
寄周主事文瞻二首·其一
作者：邓雅
朝代：明
体裁：五言律诗

天上辞荣日，山中养道年。閒将玉箸篆，写出白云篇。夜月蒲萄酒，秋风䆉稏田。知君有真乐，那得共盘旋。
寄周主事文瞻二首·其二
作者：邓雅
朝代：明
体裁：五言律诗

寂寞山房里，思君未识君。空瞻一片月，还隔几重云。伐木莺求友，巢松鹤不群。物情与人事，感叹不堪闻。
寄周存诚
作者：邓雅
朝代：明
体裁：七言律诗

百花寺里曾相问，报道携琴正出游。惆怅不知何日会，蹉跎又是两星周。黄芦白雁官洲月，古木寒藤玉笥秋。两地相思千叠意，不堪吟倚夕阳楼。
寄姚玄斋兼柬陈学正
作者：邓雅
朝代：明
体裁：七言律诗

杏花时节喜相过，蓬鬓萧萧醉脸酡。把臂欲留情更苦，掉头不住意如何。江山是处堪游览，风月何人共啸歌。闻说南邻有幽趣，白云千顷竹成坡。
寄姚观海
作者：邓雅
朝代：明
体裁：五言律诗

白发感秋风，凄凉世事空。昔交骑马客，今伴钓鱼翁。岁月閒吟里，风尘醉眼中。可怜同里闬，只是各西东。
寄嵊县主簿邹应端
作者：邓雅
朝代：明
体裁：七言律诗

会稽山水天下奇，县舍还闻对剡溪。云合四山环翠色，月明一棹弄清漪。官閒不尽登临兴，道远宁无故旧思。最喜素藤明似雪，因风好寄近题诗。
寄廖县丞止信
作者：邓雅
朝代：明
体裁：七言律诗

远树微茫带白云，可堪离思日纷纷。数千里外闻归隐，二十年馀不见君。陶令芜田今种秫，杜陵樽酒拟论文。何时一访梅花处，坐挹清风惬素闻。
寄建阳司训陈允章二首
作者：邓雅
朝代：明

江亭驻马曾相别，一去瓯闽岁月深。天上岂无攀桂手，海头还有钓鳌心。典谟拟赞唐虞治，翰墨尤工鲍谢吟。亦有近题三百首，烦君传作治时音。玉笥峰前是我家，数间茆屋白云遮。临池洗砚鱼吞墨，入洞寻真鹿引车。万事无心从白首，长生有诀服丹砂。期君蚤上朝元阁，莫学青门老种瓜。
寄建阳司训陈允章二首·其一
作者：邓雅
朝代：明
体裁：七言律诗

江亭驻马曾相别，一去瓯闽岁月深。天上岂无攀桂手，海头还有钓鳌心。典谟拟赞唐虞治，翰墨尤工鲍谢吟。亦有近题三百首，烦君传作治时音。
寄建阳司训陈允章二首·其二
作者：邓雅
朝代：明
体裁：七言律诗

玉笥峰前是我家，数间茆屋白云遮。临池洗砚鱼吞墨，入洞寻真鹿引车。万事无心从白首，长生有诀服丹砂。期君蚤上朝元阁，莫学青门老种瓜。
寄张助教美和
作者：邓雅
朝代：明
体裁：七言排律

圣主无为万国清，先生归隐一身轻。宠荣百世留宸翰，辛苦平生在圣经。闭户日长恒著述，杖藜身老尚逢迎。吟看碧嶂清江雨，梦绕红楼紫禁城。四皓已能成远业，二疏还可并高名。朝廷自昔尊耆旧，乡邑如今重典刑。远想风流嗟未识，独惭疏懒苦无成。风骚谩效当时体，韶濩犹怀太古声。俯仰乾坤同此道，睽离南北复何情。寄诗为说相思意，更约山中煮茯苓。
寄曾主簿伯曼
作者：邓雅
朝代：明
体裁：七言律诗

玉笥山前话别离，临风犹记把征衣。暮云怅望如千里，夜雨重论复几时。风急楚天寒雁过，月明崖树老猿啼。知君自得烟霞趣，一度登临一赋诗。
寄曾孙稼刘彦文二公俱授徒清江
作者：邓雅
朝代：明
体裁：七言律诗

蚤闻曾氏传忠恕，复忆刘几置墨庄。乔木至今齐阀阅，众星犹自焕文章。两家托好丝萝旧，百里携书道路长。为写新吟寄飞雁，暮云翘首意苍茫。
寄曾隐君大雅（其所居堂扁曰东乐）
作者：邓雅
朝代：明
体裁：古风

高山列屏嶂，下有幽栖人。崖壁饶古意，轩窗多白云。松阴覆几席，兰气袭衣巾。其乐似东老，熙熙满怀春。
寄李伯韶兼呈梁徵君
作者：邓雅
朝代：明
体裁：古风

乾坤蓄清气，日月垂休光。圣明既有道，文运亦以昌。群才生斯时，李君乃其良。雄文焕星斗，令德犹圭璋。我思见其人，道路阻且长。翩翩双黄鹄，举翮各飞翔。为吾谢梁公，梦寐心不忘。
寄李如愚
作者：邓雅
朝代：明
体裁：古风

黄叶林中深，幽泉竹根冷。徐步下逢人，双飞见禽影。偶伤良晤乖，暂喜尘事屏。伫立遥相望，微云隔松岭。
寄毛弘济时寓玉笥山中
作者：邓雅
朝代：明
体裁：七言律诗

昔年为客厌风沙，长啸归来鹿引车。楼上一帘青嶂雨，洞中千树碧桃花。携琴每访神仙宅，纳履曾辞富贵家。可叹别离经岁月，寄书长是隔烟霞。
寄永丰教谕戴正心
作者：邓雅
朝代：明
体裁：七言律诗

戴君掌教恩江上，正是皇朝全盛时。文化今渐极南北，才名久著浙东西。云霄万里瞻丹阙，庠序三年坐绛帷。但使英才登俊造，莫嗟微禄久淹迟。
寄王知县彦翚
作者：邓雅
朝代：明
体裁：古风

辞荣抱幽独，足以全其真。举瓢酹山月，扫石眠松云。吟咏谪仙侣，栖迟巢父邻。何当访猿鹤，从此远尘氛。
寄王鍊师时中
作者：邓雅
朝代：明
体裁：七言律诗

道人家住玉山隈，绕屋青松一万栽。六月檄龙天上去，九秋骑鹤月中回。能挥宝剑除妖魅，解使灵台绝点埃。何日携琴一相访，洞门春暖碧桃开。
寄画者彭子惟求作松下煮蒲小景
作者：邓雅
朝代：明
体裁：古风

高情似王维，妙画固无匹。绝岛与寒汀，挥秃千兔笔。飘然江海踪，伫立怀高风。为作老松树，下著煮蒲公。
寄石门梁先生
作者：邓雅
朝代：明
体裁：七言律诗

山中讲道当隆平，时人共说梁五经。诸生长年沐化雨，贱子独夜瞻文星。石门天清一鹤远，玉笥云敛诸峰青。明年容我操几杖，拟乞文字留芳馨。
寄石门梁先生求删近藁
作者：邓雅
朝代：明
体裁：古风

圣人删古诗，足以垂劝戒。愧我刍荛言，存之欲奚待。弱龄事虫鱼，于兹三十载。冲澹苦未到，绮丽非所爱。□□觉衰颓，拊卷增叹慨。陶韦迈前修，虞范鸣近代。潢污耻溟渤，丘垤等衡岱。欲进力未能，备录意有在。诗家有宗匠，后学恒倚赖。芜田藉锄耘，废金假炉鞴。乾坤固悠久，海宇亦弘大。独立回天风，泠然响竽籁。
寄胡彦清彦忠昆季
作者：邓雅
朝代：明
体裁：七言律诗

伯仲才华迈等流，明时未许老林丘。行看一鹗横霄汉，已见双龙射斗牛。剪烛每怀良夜宴，棹船难共此时游。相思目送南飞雁，肠断西风起别愁。
寄艾录事潜虚
作者：邓雅
朝代：明
体裁：古风

南州有一士，养浩归园田。与世素寡谐，尚友千载贤。浊醪泛佳菊，细和渊明篇。而我慕斯人，离别今有年。云山渺无际，安得同周旋。
寄西乡同宗尚志
作者：邓雅
朝代：明
体裁：七言律诗

乔木千章倚碧云，几回西望祗思君。旧家文献今犹昔，百世衣冠子又孙。远道每怜难会面，高秋还拟一过门。寄诗谩写殷勤意，水木当知共本源。
寄赠医士刘东樵
作者：邓雅
朝代：明
体裁：五言律诗

方书传几世，丹鼎有神功。身在壶天里，民跻寿域中。杏林藏一虎，宝匣卧双龙。欲问长生药，螺山隔几峰。
寄邹椿龄
作者：邓雅
朝代：明
体裁：古风

大隐在城市，小隐居山林。所居虽异地，所乐还同心。我歌小山词，君弹流水音。相知既已久，相忆思难任。何时遂盍簪，绸缪话胸襟。
寄邹贡士仲律
作者：邓雅
朝代：明
体裁：五言律诗

故人久不见，消息始相闻。未说文章进，深知行义敦。读书忘岁月，为客信乾坤。头白嗟何补，期君共讨论。
寄郭都事就觅藤杖
作者：邓雅
朝代：明
体裁：七言律诗

屏山分首经年别，岭海休官几日还。富贵已看荣故里，恩威尤喜化诸蛮。马援薏苡何须载，陶令金英自可餐。老我平生惟隐遁，拟求藤杖共看山。
寄陈伯玉徵士自号云樵
作者：邓雅
朝代：明

桃李耀芳园，芝兰翳深谷。世人竞纷华，君子秉贞独。缅思云樵翁，中心澹无欲。恳切辞簪缨，还山养麋鹿。养鹿春草肥，樵云碧山深。投閒固所愿，沽名本无心。清涧可濯足，微风亦飘襟。萧然坐盘石，长歌有馀音。君歌我还续，声入云霄间。能使潜蛟舞，亦招飞鹤还。依稀在仙岛，恍惚非人寰。扰扰当世士，胡为多苦颜。
寄陈伯玉徵士自号云樵·其一
作者：邓雅
朝代：明
体裁：古风

桃李耀芳园，芝兰翳深谷。世人竞纷华，君子秉贞独。缅思云樵翁，中心澹无欲。恳切辞簪缨，还山养麋鹿。
寄陈伯玉徵士自号云樵·其三
作者：邓雅
朝代：明
体裁：古风

君歌我还续，声入云霄间。能使潜蛟舞，亦招飞鹤还。依稀在仙岛，恍惚非人寰。扰扰当世士，胡为多苦颜。
寄陈伯玉徵士自号云樵·其二
作者：邓雅
朝代：明
体裁：古风

养鹿春草肥，樵云碧山深。投閒固所愿，沽名本无心。清涧可濯足，微风亦飘襟。萧然坐盘石，长歌有馀音。
寄陈壶隐
作者：邓雅
朝代：明
体裁：古风

十年不相见，远客梁宋间。词华动侯伯，羁思满河关。归来厌世事，采药游名山。猿鹤共吟啸，渔樵相往还。有情泛佳菊，无语对丛兰。即此羡閒适，营营徒险艰。
寄高博士允宪
作者：邓雅
朝代：明
体裁：七言律诗

天上曾闻博士徵，山中每忆故人情。文章礼乐当时重，富贵功名一羽轻。老去定知添白发，退归那得服黄精。思君永夜瞻天象，还应微垣第几星。
寄鳌溪程则敬
作者：邓雅
朝代：明
体裁：七言律诗

龙门山中有奇士，杜门不出须眉苍。收书隐几窗月白，岸帻坐石松风凉。心轻轩冕慕丹诀，志在山水谈青囊。相思不见劳梦寐，送别贤郎心愈伤。
寄黎子谦
作者：邓雅
朝代：明
体裁：七言律诗

抱琴曾访碧山阿，回首西风别恨多。谢眺诗情元不减，杜陵肺气近如何。投閒慎勿忧馀事，养性偏宜饮太和。况喜山中有芝术，不妨频采入烟萝。
寒夜自释
作者：邓雅
朝代：明
体裁：古风

掩卷坐良久，自伤还自释。时命偶未遭，诗书其可惜。囊中有焦桐，取之还拂拭。应有知音人，一弹三叹息。
对庭树
作者：邓雅
朝代：明
体裁：古风

庭隅有佳树，偃蹇繁枝柯。长夏蔽朱炎，萧萧凉气多。玄蝉噪其间，好鸟声相和。余亦性所爱，对之聊咏歌。
对桐树
作者：邓雅
朝代：明
体裁：七言绝句

丈夫志气颇英豪，流落兹山叹未遭。却羡翠桐门外树，小窗坐见出檐高。
寿何编修愿夫
作者：邓雅
朝代：明
体裁：七言律诗

马蹄曾踏燕山雪，鹤氅仍栖玉笥云。细阅丹书多道气，静随流水绝尘氛。楼前碧嶂松千尺，天际凉风鹤一群。满引霞杯开绮席，綵衣环侍总能文。
寿吴六舅从吾先生（扁所居曰老吟堂）
作者：邓雅
朝代：明
体裁：七言律诗

群玉山连白石庄，南箕星照老吟堂。盘分碧藕期千岁，律中黄钟复一阳。天地已知吾道长，雪霜应任鬓毛苍。因公却忆磻溪叟，八十犹能事钓璜。
寿陈敏学
作者：邓雅
朝代：明
体裁：七言律诗

闻道岩前九节蒲，服之还可上蓬壶。不劳更问安期诀，政好閒观老子图。长夏清风生桧柏，老年红日在桑榆。有时宴客华堂上，一炷沈烟袅鸭炉。
小楼閒眺
作者：邓雅
朝代：明
体裁：七言律诗

江上归来岁又残，倚楼无事祗看山。筠松暝合微茫外，雾霭晴分紫翠间。静处乾坤真可乐，浮生尘土复何颜。举头忽见丹霄鹤，载我游仙也未难。
山中和黎时高
作者：邓雅
朝代：明
体裁：七言律诗

学道犹疑隔两尘，仙葩采遍万山春。丹崖翠壁清高地，野服黄冠自在人。跨海未骑千岁鹤，烧丹还养百年身。知君亦有求仙意，群玉峰头日可亲。
山中对月有怀高文升
作者：邓雅
朝代：明
体裁：七言律诗

山月皎皎山风清，石泉竹根流细声。故人一月不会面，贱子此夜难为情。援琴再弹调更苦，举杯强饮愁还生。是身安得生羽翼，奋飞直到文江城。
山中答友人
作者：邓雅
朝代：明
体裁：七言律诗

晓晴空翠湿衣衫，画静烟霏接洞岩。茅屋有诗题岁月，桃源无路隔仙凡。閒看碧柳常开户，喜斸黄精独荷镵。多谢故人频问讯，驽骀今幸脱羁衔。
山中见梅有怀吟梅老人何幼恭
作者：邓雅
朝代：明
体裁：五言律诗

白发堪怜我，贞姿喜见梅。倚阑成独笑，带雪为谁开。天地含元气，山林产异材。遥知东阁里，吟赏兴悠哉。
山行
作者：邓雅
朝代：明
体裁：古风

山行不逢人，山鸟随我飞。松风起涧壑，草露沾裳衣。独立爱萧爽，此心忘是非。何由跨仙鹤，一往寻安期。
岁暮山中夜坐
作者：邓雅
朝代：明
体裁：古风

冉冉岁将暮，沉沉夜初永。木落风生寒，窗虚月流影。四邻寂无諠，独坐山斋静。孤灯照残书，妙道得深省。
幼亨为录玉笥集
作者：邓雅
朝代：明
体裁：五言律诗

习隐犹南郭，知音似子期。不关尘世事，为录老夫诗。竹映当窗几，云生洗墨池。遥怜挥洒处，竟日不知疲。
幽居
作者：邓雅
朝代：明
体裁：古风

山中有流水，陇上多白云。二物本无尽，幽居谁谓贫。朝耕在云里，夕钓临水滨。此外复何乐，读书师古人。
庐山
作者：邓雅
朝代：明
体裁：七言律诗

五老擎天压厚坤，江南惟有此山尊。千岩楼阁多仙佛，四面峰蛮似子孙。飞瀑恍疑银汉落，悬崖时有白云屯。何当独跨山头鹤，万里飘飘朝帝阍。
庐陵□□寺僧玉鉴之母因乱流离不知所在玉鉴思念不已语及辄流涕乃白佛愿长斋十年卖药以资道里之费求母所在越数月遽得母书而奔走奉迎以归甘旨无不具呜呼岂非墨名儒行至孝而感鬼神也哉庐陵之能文者叙其事余亦喜而作诗题其后
作者：邓雅
朝代：明
体裁：七言律诗

离乱多年不见亲，每闻乌鸟动酸辛。佳音忽尔传乡邑，至孝由来感鬼神。尘外缁衣惟白业，人间綵服适青春。知师卖药营甘旨，黄檗何堪更比伦。
应制赋钟山云气冱寒诗首句乃御制也
作者：邓雅
朝代：明
体裁：古风

冱寒云鸿濛，维时届严冬。乾坤既定位，造化乃有功。圣人昌国运，父老歌年丰。鳌足立四极，钟山蟠一龙。风云常变化，草木自葱茏。帝德迈三五，君门深九重。金陵势佳丽，芒砀气郁葱。永世立基业，群经知统宗。华夷遵教化，臣子效精忠。三诰比谟典，万几思始终。忧民至恳切，论道每从容。田野被闿泽，闾阎还古风。咨询及耆老，歌舞效儿童。承诏上金殿，命题劳圣衷。臣才实蹇涩，臣貌复龙钟。岂有涓埃报，深知眷顾隆。上林春欲动，大地雪犹封。何物耐寒气，青青万年松。